text:
NASA yavumbuye ubutumwa bw’Imana kuri Mars
NASA iratangaza ko icyogajuru cyayo ‘Curiosity Rover’ cyavumbuye ubutumwa buziguye bwavuye ku Mana, bwanditswe ku bisate by’amabuye. Ibyo bisate ngo byabonetse mu buvumo bw’umugabane wa Mars.
Inkuru itangazwa n’ibinyamakuru byemewe na Leta iravuga ko ibisate bibiri binini by’amabuye bingana n’inzovu nto byabonetse hasi cyane mu buvumo bw’umusozi munini wa Aeolis Mons.
ku gisate kimwe hari handitsweho amategeko icumi, handitsweho n’amagambo aboneka muri Yohana 3:16. Aya magambo ngo yari yanditswe mu ndimi 12, zirimo Icyongereza, Icyesipanyolo, Igishinwa, Ikibasike (Basque) n’Uruheburayo. Ikindi gisate cyo ngo cyari cyanditsweho ijambo rito mu rurimi rw’Icyongereza ngo “Ndi uw’ukuri.”
Abahanga mu by’ubumenyi bakoze inyigo ihagije kuri ibyo bisate by’amabuye bavuze ko ibyavuye mu bushakashatsi byagaragaje ko Ubukristo ari yo dini y’ukuri yonyine.
Umushakashatsi ukomoka mu gihugu cya Australia akaba anakorera ikigo NASA mu ishami rishinzwe ubushakashatsi kuri Mars Bwana Syms Covington yaravuze ati “Biratangaje! Twinjiye mu buvumo dushaka amazi, aho kubona amazi twibonera igihamya cy’uko Imana iriho.”
“Icyo nshaka kuvuga, mbese ayo mabuye yageze aho ate? Icyo nababwira ni kimwe: ubu nta kintu na kimwe gihakana Imana gisigaye mu cyumba cy’igenzura cya NASA. Ibyo twabonye bigaragaza ko Imana iriho!” Itang. 1:1
Icyo gajuru cya NASA ‘Curiosity Rover’ cyageze kuri Mars muri Kanama umwaka ushize, gifite intego yo kugenzura imiterere y’ikirere cya Mars n’ubutaka bwayo ngo barebe ko abantu bashobora kuyituraho.
Ubwo bushakashatsi bwageze ku ntego yabwo, kuko kuri Mars habonetse amazi n’ibindi bikenerwa mu buzima, bigaragaza ko abantu bashobora gutura kuri Mars.
Nyamara ibyo bisate by’amabuye byombi biriho umukono uvuga uti “Amahoro n’Urukundo – Yehova,” bigaragaza ikintu cy’ingenzi iki cyogajuru cyavumbuye muri iki gihe, binashoboka ko ari ikintu cy’ingenzi kigezweho mu mateka.
Umunyapolitiki w’inzobere mu by’ubumenyi muri Kaminuza ya Georgetown yaravuze ati “Iyo abantu babonye bene ibi, bituma basaba impinduka mu muryango wacu. Demukarasi izasimburwa na Tewokarasi (ubuyobozi bw’Imana). Turasabwa kubaka insengero nyinshi no kongera gutangiza gahunda zo gusenga mu mashuri. Ubu gukuramo inda bigiye gutangira guhanwa n’amategeko mu mezi make ari imbere.”
N’ubwo ari ingirakamaro cyane, Covington aratinya ko ubu bushakashatsi bw’ingirakamaro cyane bushobora kutagira umumaro nk’uwo bwakagombye kugira.
“Ikibazo ni uko umuyoboro w’itangazamakuru dukoresha urwanya Ubukristo, ku buryo n’aya makuru badashobora kuyitangaza. Ariko Imana ni iy’ukuri. Dufite gihamya, kandi buri wese akwiriye kumva ukuri.”


c: text/html

text:
Imidugudu 4 yo mu karere ka Rwamagana niyo igaragazwa nk’itaragaragayemo icyaha na kimwe.
Abaturage b’umwe muri iyi midugudu bamwiye RADIOTV10 ko n’ubwo hatabura udukosa bita duto nabo bemeza ko nta byaha bikorerwa muri uyu mudugudu.
Nta gihe kigaragazwa iyi midugudu yaba imaze itarangwamo icyaha ariko ibivugwa na bamwe mu batuye umwe muri yo bishobora kugaragaza igipimo cyapimirwaho imvugo y’uko abaturage b’umudugudu bashobora kumara igihe runaka nta cyaha bakoze cyangwa bakorewe.
Minisiteri y’ubutegetsi bw’igihugu igaragaza ko kuba umudugudu nk’urwego rwa mbere rw’imitegekere rushobora gukumira ibyaha ku rwego rw’aho umudugudu ushobora kubaho nta cyaha ari ikimenyetso cy’uko no mu yindi midugudu bishoboka. Siliake Harerimana, Umunyamabanga wa leta muri MINALOC ushinzwe amajyambere asanga kugira ngo ibi bishoboke bisaba kugira ubushake.
Ubwo Polisi y’igihugu yagaragazaga ishusho y’umutekano mu mwaka wa 2017 yagaragaje ko ibyaha byagabanutse ku gipimo cya 5.4% ugereranije n’umwaka wa 2016 uruhare rw’abaturage mu kwicungira umutekano biri mu bigaragazwa nk’ibyatumye ibyaha bigabanuka.

robotstxt: allowed

filter: keep


text:
Ntufite uburenganzira bwo kuvuga ko Imana itabaho
Abantu benshi batemera Imana bakunda kuvuga ngo Imana ntibaho kuko batarayibona nk’uko ubona izuba, cyangwa umuntu, cyangwa ikindi kintu icyo aricyo cyose amaso ku maso. Nyamara birengagije ko nk’abantu dufite ubumenyi buke ku biriho, n’umuntu uzi ibintu byinshi kurusha abandi ku byo tubasha kubonesha amaso mw’isi nta nubwo azi agatonyanga k’inyanja ku mahame yose ari kw’isi, urugero, ntazi ko wowe uri gusoma ibi ubaho, ntazi ko ufite telefone, ntazi ibyo uri gutekereza ubu, ntazi ibyanditse mu bitabo byose by’ishuri rya primaire rimwe mu Rwanda, n’ibindi byinshi cyane biri kuri iyi si azapfa atigeze anamenya na gato. Muri macye ufashe amahame yose ariho ukagereranya n’ibyo azi, kandi ariwe uzi ibintu byinshi kw’isi, wasanga ntacyo aramenya na gato rwose. None abo arusha ubumenyi bo ubwo bari ku ruhe rwego rwo kutamenya amahame y’ibiriho? ku rwego rutavugwa. Ariko ugasanga umuntu arihandagaje ati “NTA MANA IRIHO!”, ese wigeze uzenguruka isi yose urayishaka urayibura?, ese wigeze ujya ahantu hose habaho uyiburayo?. Ntaho ataniye n’umuntu uvuga ngo “Amerika ntibaho kuko ntarayibona.”, ibyo uba ubivugishwa n’ubujiji, kuba utarabona amerika ntibivuze ko itabaho, ahubwo bivuze ko uri injiji kubyerekeye ukubaho kwa Amerika, uzajye kuyishakira aho bavuga ko iri, uvuge ko itabaho wayihashakiye ukayiburayo, ariko mu gihe utarajya kuyishaka ngo uyibure ntuba ufite uburenganzira bwo guhakana ko ibaho kandi utarigeze ujya kuyishakira aho hantu ukayibura.
None ubwo niba utemerewe kuvuga ngo “Amerika” ntibaho utabanje kuyishaka ngo uyibure, Ubwo ku Mana byo bimeze bite? Wigeze ujya gushaka Imana urayibura?, ntukavugishwe n’ubujiji uti “Imana ntibaho kuko ntarayibona”, n’utarabona Kigali avuze ko Kigali itabaho ngo kuko atarayibona yaba agaragaje ubujiji bwe ku byerekeye Kigali, ntiyaba agaragaje ukuri kw’ihame ririho. Niba ushaka kumenya ko Imana ibaho koko, uzifate ujye kuyishaka ahantu hose habaho, ushakire ku kwezi, ushakire kuri Mars, ushakire muri Amerika, ushakire ku zuba, ushakire mu nda y’isi, mbese ahantu hose habaho uhashakire ubone kuvuga uti “Nashakiye Imana ahantu hose narayibuze, Imana ntibaho!”, Uretse ko n’ubwo wabasha kuhashakira hose nabwo ntiwaba wemerewe kuvuga ko Imana itabaho, kubera iki?, kuberako ushobora gushakira ku kwezi kandi Imana uwo munsi yagiye ku zuba, wagera ku zuba uwo munsi wenda Imana iri kw’isi, ahantu hose ukahashakira mu by’ukuri, ukajya kurangiza ahanyuma Imana iri hahandi ha mbere watangiriye ushakira, icyo gihe uvuze ko Imana itabaho nabwo waba wishutse.
Kugirango wemeze ko itabaho ni igihe washakira ahantu hose habaho(mw’isanzure no hanze y’aryo) icyarimwe mu gihe kimwe, mbese byagusaba ko uba ubera hose icyarimwe, ukahashakira icyarimwe, wabona nta na hamwe iri koko ukabona kwemeza ko itabaho, mu yandi magambo byagusaba ko uba uri Imana kugirango ubashe kwemeza ko Imana itabaho! Mu gihe udafite ubwo bushobozi kuri ubu, nta burenganzira uba ufite bwo kuvuga ko Imana itabaho, kuko iyo ubivuze uba uri kwirata ubujiji bwo kutamenya ntabwo uba uri kwirata ubumenyi, kuko nta bumenyi uba ubifiteho na gato.
Ariko kuvuga ko Imana ibaho biroroshye cyane, iyo uyibonye ushobora kuvuga ko ibaho kuko uba wayibonye, uba uvugira mu bumenyi bw’ibyo uzi neza ntuba uvugira mu bujiji nk’uvuga ko Imana itabaho atarayishakiye hose icyarimwe ngo ayibure. urugero mfite uburenganzira bwo kuvuga ko urwanda rubaho, kuko ubungubu ndi mu Rwanda kandi ndi kurubona n’amaso yanjye, mfite uburenganzira bwo kuvuga ko izuba ribaho, kuko mbasha kurireba, ndetse naribonye inshuro nyinshi. N’ababonye Imana bafite uburenganzira bwo kuvuga ko Ibaho kuko bayibonye n’amaso yabo abiri niyo mpamvu babasha guhamya ubwo bumenyi, Kandi na none ntibwaba ari ubwenge guhakana abavuga ko bayibonye utabanje gusuzuma niba mu byukuri ibyo bavuga ari byo, bwaba ari ubuswa guhakanya Jeanette Kagame umubwira ko Kagame atabaho utabanje gusuzuma mu byukuri niba ibyo avuga ari ukuri, iyo umaze gusuzuma neza ibyo avuga nibwo ushobora kuba wavuga uti “Ibyo avuga ni ukuri cg ntibirasobanuka neza”, nawe niba ushaka kumenya ko Imana ibaho, uzasuzume w’ivuye inyuma ibyo abavuga ko bayibonye niba ari byo koko, uhereye ku mugabo witwa Mose uvuga ko yamusanze mw’ishusho y’umuriro w’agashyamba gashya ntigakongoke aragiye intama ze, ndetse akanavuga ko yakomeje kugenda abonana na yo no mu myaka yakurikiyeho, ndetse n’abandi benshi cyane bavuga ko babonye Imana wabegera ukagenzura ayo makuru neza mbere yuko uyahakana, naho ubundi uhakanye ko Ibyo bavuga ari ukuri utabanje kubyisuzumira ubwawe, ntabwo waba uhakanye Imana cyangwa ibyo bavuga ushingiye ku bumenyi na gato, ahubwo kuvuga uti Imana ntibaho Cyaba ari ikifuzo wifitiye gusa nk’uko umuntu yifuza kumera amababa akigurukira.


text:
Muri iki gitondo humvikanye inkuru ivuga ukuntu Judith yabeshye umugabo w’umuzungu usheshe akanguhe Ricky Hilton,mu ibarurwa Hilton ubwe yiyandikiye n’agahinda kenshi avuga uburyo yiriye akimara kugira abashe kunezeza Judith nk’umukobwa yabonaga ko bagiye kurushinga
Ati: “Namwishyuriye telefoni, ubwishingizi bw’imodoka n’icumbi mu gihe cyose yari ari mu buryohe yitegura kurushinga na Safi. Yavuye mu buriri bwanjye ambeshya urukundo rudahari “.
Kuri ubu ngo aya magambo ya Hilton yakoze ku mutima wa Safi ukiri mu kwezi kwa buki hamwe na Judith ku buryo ngo atari guhwema kubitekerezaho. Nk’uko umwe mu nshuti za hafi za Safi yabidutangarije ngo Safi akimara kumva ibya Hilton na Judith yabaye nk’uguye mu kantu ndetse ngo kuva yabyuma ari kugaragara nk’umuntu udatuje ku buryo mbese bigaragara ko Judith ntacyo yari yarigeze amutangariza ku byerekeye Hilton
Inshuti ya Safi iti” Akimara kubyumva wabonaga adatuje na gato gusa agakomesa kwihagararaho nk’umugabo….birasa naho atari azi ukuri ku mubano wa Hilton na Judith mbese ni nkayo Judith yabimuhishe….ari asa n’uri kwibaza niba ejo cyangwa ejobundi nawe atazahemukirwa gusa ntabwo ashobora kubivugaho”


text:
Umuryango mwiza ni igenamigambi ry’Imana (Igice cya 2)
Mu igenamigambi ry’Imana, yagennye ko habaho umugabo n’umugore, yo ibona ko umuntu ataremewe kuba wenyine, ahubwo ni ishyirahamwe rishinzwe
kumarana irungu, rikorera hamwe kandi rifite intego imwe. Ni abantu bunzwe no kumvikana.
Aba ni abagore bibiliya ivuga babaye ibyitegererezo umugore wese yafatiraho urugero rwiza:
1.Yokebedi (Nyina wa Mose) kuva 6:20
• Yabaye intangarugero mu burezi
• Yigishije abana be kubaha Imana
• Abatoza amakenga, kwiyanga no kwitangira abandi.
Yahishuriye umwana hakiri kare kumenya kwiyambaza Imana ngo ijye imugoboka mu gihe cy’akaga. Yokebedi yagumanye uwo mwana imyaka cumi n’ibiri. Uwo mwana ajya mu nzu ya cyami, ashyīrwa umukobwa wa Farawo, amurera nk’umwana we, ariko ibyo Mose yigishijwe mu bwana ntibyigeze bihanagurika mu bwenge bwe.
2. Hana , Nyina wa Samweli (1 Samweli 1:20)
• Yari umugore ufite kwizera gutuje
• Yari afite kwera kugurumana
• Yihanganiye incyuro n’ishyari bya mukeba we
• Yamenye gutega amakiriro ku Mana
• Yari azi kwiyumanganya
• Yagize imihigo itivuguruza
“Buri mwaka Hana nyina wa Samweli yamudoderaga agakanzu akakamujyanira I Shilo we n’umugabo we, bagiye gusenga. Muri utwo twenda twe duto tw’urwibutso rw’ukuntu nyina yamwitagaho, buri kadodo kose kaherekezwaga n’amasengesho. Ntiyigeze amusabira icyubahiro cyo ku isi, ahubwo ngo abe uwera, umwiringirwa, uwita ku ngorane z’abandi. Yamwifurizaga gukomera nyakuri gushingiye ku guhesha Imana icyubahiro no gukorera ibyiza bagenzi be.
Hana yabonye ingororano ikomeye. Icyitegererezocye kirimo inkunga ikomeye ku mubyeyi wese utekereza inshingano Imana yamuhaye.
3. Abigayili : muka Nabali (1 Samweli 25:32-34)
Abigayili yari umugore w’umunyabwenge washyingiwe ikigoryi. Ubwenge bwe bwamubereye ubwugamo, bukiza ibye n’abe.
• Yari azi kwifata neza no kuvuga neza
• Yihanganiye kubana n’ikigoryi
• Yari afite ubwenge buzi kureba kure
• Yatesheje Dawidi icyaha cyo kumena amaraso.
4. Sara , muka Aburahamu
• Yubahaga umugabo we, akicisha bugufi imbere ye. Yamufataga nk’umutware we.
5. Elizabeti (Nyina wa Yohana Umubatiza, Luka 1:15 , 80)
• Yumviye amabwiriza yahawe n’Imana azakurikiza mu kurera Yohana
• Amurinda ibisindisha
• Amutoza imico myiza ituma Yohana ashimwa n’Imana n’abantu
• Uburezi yahawe na Elizabeti bwatumye yuzuzwa Umwuka Wera uhereye
akivuka.
6. Mariya Magadalena, Yowana muka Kuza, Suzana batanze ubutunzi bwabo mu gufasha Yesu n’intumwa ze. (Luka 8:1-3)
7.Foyibe (Abaroma 16:1-2)
Yabaye umudiyakonikazi w’intwari mu gufasha intumwa za Yesu ngo zirangize umurimo. Pruskila muka Akwila yafatanije n’umugabo we guhugura intumwa Apolo (Ibyakokzwe n’Intumwa 18:26).
Muri iki gihe hakenewe abagore bafite ubwenge n’umutima uhana bishyitse.
Kugira ngo basohoze umurimo bubaha Imana, bashikamye mu Ijambo ryayo,
kabone n’ubwo abagabo babo baba baryanga. Abameze batyo nibo bashobora
gufasha abagabo bakuruwe n’isi n’uyu mubiri. Bene abo ntibashobora gukurikira
abagabo babo igihe bagiye mu binyoma.
Igihe turimo gishaka abagore bubaka abagabo babikomoye ku rukundo ari
byo bibyara kuganduka. (Abefeso 5:22).
Source: http://ibitabo.indirimbo.net


text:
Abahanga mu by’uruhu bavuga ko Ise ari imwe mu ndwara zifata uruhu, ikaba iterwa n’agakoko ko mu bwoko bw’imiyege kitwa Malassezia furfur ariko kazwi nka fungi kakaba kibera mu mubiri w’umuntu ariko ku ruhu.
Igitangaje kuri aka gakoko ni uko ubusanzwe gafite umumaro wo kurinda zimwe mu ndwara z’uruhu ariko ngo iyo kiyongereye cyane gashobora kuba katera indwara y’Ise ari nabwo umuntu atangira kugira amabara ku mubiri we. Ibimenyetso byayo rero ntibiyoberana kuko byigaragaza aho usanga umuntu afite amabara atandukanye ku mubiri ndetse akishimagura cyane.
Ese uretse agakoko ka fungi n’iki kindi gishobora kuba intandaro yo kurwara Ise?
Muri ibi harimo:Kuba umuntu afite ubudahangarwa bw’umubiri budahagije, kuba umuntu afite imirire mibi, kugira imisemburo ihindagurika no gushyuha cyane no kubira ibyuya byinshi.
Ese iyi ndwara yavurwa ite?
Bimwe mu byo ushobora gukora bikakuvura ise harimo kuba wafata amazi y’igikakarubamba ukayasiga aho Ise yafashe ukabikora icyumweru wikurikiranya. Utabonye igikakarubamba ushobora gukoresha vinegar aho ushobora kuyifata ukayisiga ahagiye Ise mu gihe kingana n’iminsi itanu gusa uba umaze gukira.
Ikindi ukwiye kumenya ni ukurushaho kugira isuku cyane: Ku mubiri wawe, ku myambaro cyane cyane iy’imbere ndetse no ku mashuka uraramo. Ibyo byose bizagufasha gukumira indwara y’ise ifata uruhu rw’umuntu ikaruhindanya ndetse umuntu akagira ipfunwe ryo kujya mu bandi cyane cyane iyo yafashe mu maso cyangwa mu ijosi.
Src: Top santé


text:
Amaze imyaka itatu avumbuye ifoto iteye agahinda yafotorewe mu nkambi ya Nyarushishi muri Jenoside
Kamuzinzi Eric wo mu Karere ka Rusizi avuga ko kurokokera Jenoside yakorewe Abatutsi mu Nkambi ya Nyarushishi ari amateka atazibagirwa mu buzima.
Hashize imyaka 3 abonye agafoto yafotowe icyo gihe afite imyaka 13 akavuga ko iyo akabonye yibuka urugendo agereranya n’inzira y’inzitane banyuzemo kugeza Jenoside ihagaritswe n’inkotanyi.
Muri Jenoside yakorewe Abatutsi mu Rwanda, Kamuzinzi Eric yari mu mbaga y’Abatutsi bari muri stade Kamarampaka (Ubu yitwa stade Rusizi) aho bamaze hafi ukwezi kose.
Yinjiyemo ari kumwe n’umuryango we wose urimo se na nyina n’abandi bavandimwe be batanu. Bamaze kugeramo babayeho ubuzima bukomeye cyane.
Agira ati “Twabonaga bwije bugacya gusa, nta cyo kurya, kuryama nta byo hakaniyongeraho ko twabaga tutazi niba turamuka.”
Avuga ko yiboneraga uburyo abicanyi bazanaga lisite bakoresheje indangururamajwi bagasoma amazina y’abo bashaka bakabasohora bakajya kubicira ahitwa mu Gatandara.
Se umubyara wari umwalimu muri icyo gihe bakaba na we ari ko bamujyanye maze uba umunsi we wa nyuma wo kureba izuba.
Ati “Twari duhagararanye, baza gusoma amazina na we basomamo irye baba baramujyanye, ntitwongeye kumubona.”
Ku myaka 13 y’amavuko, Kamuzinzi wari mukuru mu bana b’iwabo yagumanye na barumuna be 5 na nyina ubabyara bakomeza guhangayikira muri iyi stade n’abandi bahigwaga, kugera tariki ya 16 Kamena 994 ubwo batwarwaga mu Nkambi ya Nyarushishi.
Byiswe ko ari ukubahungisha nyamara inyuma yabyo hari hihishe umugambi wo kujya kubicira kure y’umujyi. Buri munsi aha Nyarushishi ni ko hagezwaga abantu bavuye imihanda yose. Aho buri tsinda ryerekwaga ko ari ho rizaba, ryahitaga izina bakurikije uko bagiye bahagera.
Yagize ati “Aho nabaga hitwaga muri Stade ya Mbere, abaje ku nshuro ya kabiri bavuye muri stade hakitwa stade ya kabiri gutyo gutyo. Inkambi yose ikaba yararindwaga n’abajandarume bayobowe na Coloneli witwaga Bavugamenshi.”
Ubuzima bwarakomeje muri iyi Nkambi yarimo abantu barenga ibihumbi 10. Ariko Kamuzinzi avuga ko atazibagirwa ubuzima babayemo aho yahoraga yibaza iby’ejo hazaza bikamurenga n’ubwo yari akiri mu myaka yo hasi.
Avuga ko mu mezi bahamaze, interahamwe zatwikaga bamwe mu bantu zafatiraga hakurya bagiye gushaka inkwi. Icyakora ngo ntazibagirwa na none uwo yise Padiri Oscar n’umuryango utabara imbabare Croix Rouge babagaburiraga, bakabavura bakanabaha inkwi.
Umunsi umwe, yambaye agakabutura gato konyine yagiraga n’agakoti ko mu bwoko bwa Jaketi yarengeje ku gapira korohereye imbere, yicaye yitegereza utuzu tw’inkambi babagamo, byaje kumenyekana nyuma ko hari uwamufotoye ariko ntiyahise abimenya ubwo.
Ati “Nafotowe n’umuntu ntazi ndetse n’igihe nafotorewe ntacyo nzi. Icyo nibuka ni uko aho hakundaga kugenda abantu benshi barimo n’abanyamakuru.”
Uko agaragara kuri iyi foto, avuga ko ariko buri gihe babaga bameze bategereje ko hari uwaza kubatabara cyangwa kubakura muri ubwo buzima. Imodoka yose bumvaga birukaga bajya kureba ko ari uje kubatabara.
Abafaransa baje kuhabasanga barahaba bavuga ko baje kubarinda, ariko mbere y’uko abo bahagera interahamwe zigeze kuza zigota inkambi kugira ngo Abafaransa bazasange zabatsembye. Gusa ngo amakuru bamenye ni uko icyo gihe zaje guhagarikwa na wa mu koloneri Bavugamenshi wari uyoboye abari barinze iyi nkambi avuga ko ngo bakererewe kubica, ubwo uwo munsi baba bararusimbutse.
Abafaransa bahageze mu kwezi kwa 6. Ariko na bo ngo nta gakiza bari bazanye kuko ngo bakoraga ibisa no korohereza interahamwe kubona abantu.
Ati “Cyane cyane ababaga basohotse mu nkambi bagiye nko gushaka udukwi, Abafaransa bitwazaga ko barenze urubibi, amahirwe ariko nta musirikari wigeze yinjira mu nkambi.”
Inkotanyi zageze mu nkambi ya Nyarushishi mu mpera z’ukwezi kwa Nyakanga 1994 ni ko kurokokana n’abavandimwe be n’umubyeyi wabo bakurwa muri iyo nkambi mu kwezi kwa cyenda.
Tugarutse kuri ya foto igaragaza ubuzima bugoye Kamuzinzi yabagamo mu nkambi, yavuze ko yaje kuyivumbura mu mwaka wa 2015 ayikuye kuri Google.
Utwenda yambaye kuri iyo foto yibuka ko ari yo myenda yambaraga mu mwaka wa mbere w’amashuri yisumbuye muri seminaire kuko Jenoside yabaye ari bwo yari agitangira ikaba ari na yo myenda yonyine yari afite muri iyi nkambi kuva mu kwezi kwa kane kugera muri Nzeri bahavuye.
Ati “Nkibona iyi foto byaranshimishije kuko yanyibukije amateka nkibuka ko navuye kure.”
Kamuzinzi yaje kujya kwiga, maze arangiza kaminuza mu mwaka wa 2005, ubu ni umugabo wubatse, afite umugore n’umwana umwe akaba ari umukozi w’umurenge wa Nkanka i Rusizi ushinzwe Imibereho myiza.
Aka gafoto yafotowe muri Jenoside avuga ko ari ifoto y’amateka ye. Yemeza ko n’ubwo ari amateka asharira ariko ko atamubujije kuba uwo ari we ubu kandi afite icyizere cy’ahazaza.
Ariko icyo ashyira imbere cyane ni ukubana n’abantu bose amahoro kuko ngo kuri we ubuzima ni ishuri.
Ibitekerezo ( 4 )
Yeweee aka gafoto nanjye nigeze kukabona hamvere aha kanyibutsa byinshi. Iyo ngeze Nyarushishi nibaza aho uyu mwana yari yicaye. Cyakora Mana warakoze kuharindira abacu! Ntawaruzi ko Cyangugu hari uwarokotse.
Abafransa nabo bari bafite indi mission huuu, iyo Inkoranyi zo kabyara zitahagoboka ntawari kubava mu ntoke. Komera Eric weee ntawumara ubwoko bw Imana! Bajye banatinya ko turi ubwoko bw Imana. Ntibazongere kwibeshya dore aho bahereye
Ubuturakomeye bazongere
Yarinzira yumusaraba rwose uwabwibagirwa yaba adatekereza nibuka cyane igitero cyarikiyobowe nuwitwa yussufu imana igakinga ukuboko iyi foto niya mateka rwose Eric mukuru wacu tukwigiraho byinshi byiza
Harabaye Ntihakabe, Ntawatekerezaga ko ubuzima buzongera kubaho ukundi ariko Imana yarabikoze ibinyujije mu Nkotanyi izamarere. Harakabaho Inkotanyi zaturokoye.


text:
Huye: Abaturage bituye ineza uwahoze ku rugerero
Urubyiruko n’abaturage bo mu Murenge wa Mukura mu Karere ka Huye, batangiye kubakira Ruzigamanzi Deo warwanye urugamba rwo kubohora igihugu.
Icyo gikorwa bagitangije tariki 3 Nyakanga 2018, mu rwego rwo kwizihiza isabukuru y’imyaka 24 u Rwanda rubohowe n’izari ingabo za RPF Inkotanyi.
Intego ni uko impeshyi izasiga iyo nzu, kimwe n’izindi zirimo kubakirwa abatishoboye bo mu Karere ka Huye mu buryo bw’umuganda, zuzuye.
Ruzigamanzi Deo umaze imyaka 20 atuye mu Kagari k’Icyeru, aba mu nzu yatijwe n’umuturanyi w’umugiraneza. Avuga ko uretse kuba nta bushobozi bwo kwiyubakira inzu ye bwite afite, ngo ntiyanashobora kwikodeshereza inzu.
Ubu aba mu nzu y’intizanyo abanamo n’umugore we n’abana babiri kandi nta wundi muryango bafite. Yageze muri ako gace aturutse hanze y’u Rwanda, ubwo ingabo za FPR-Inkotanyi zari zishoje urugamba rwo kubohora igihugu.
Agira ati “Turya ari uko nabonye ikiraka, cyaba icyo kumesa cyangwa guhinga. Hari n’igihe ntambuka nkumva ngiye kwikubita hasi kubera imiruho no kubura ibyo kurya bihagije.”
Umugore we yungamo ati “Iyo mbonye icyo kurya mbura agasabune, nkabura ikayi y’umwana. Umugabo wanjye na we ntashoboye. Nkabona ni ibibazo, nkabura n’uwadutera n’inkunga. Hari igihe numva nanasara.”
Mu kugerageza gushakisha imibereho, Ruzigamanzi yagiye asaba kuba yakwiga umwuga mu gihe habaga habonetse abigisha imyuga ingabo zavuye ku rugerero. Ariko we ntiyigeze yemererwa kwiga kubera ko atazi gusoma no kwandika.
Ati “Rwabuye higisha JAICA, nta gihe ntagiyeyo ariko bakanyangira ngo sinabasha gutsinda ikizamini kuko ntazi gusoma no kwandika. Iyo banyemerera nari kwiga ubudozi, bukagira icyo bumarira.”
Uretse ubudozi yashatse kwiga akabiburira uburyo, atekereza ko n’uwamwigisha gusudira yabishobora. Kandi na none ngo uretse imyuga, ngo n’uwamubonera n’akandi kazi kadasaba ingufu nyinshi yagakora.
Mukeshimana(umugore we) na we avuga ko abonye uko yiga umwuga nk’uw’ubudozi yawiga akabasha kwitungira urugo. Gusa na none ngo yagira ikibazo cy’uko abo yasize mu rugo babaho atabashije kujya kubacira inshuro.
Bari bamaze iminsi babunza imitima bibaza aho bazaba inzu babamo imaze kugurishwa, bitewe n’uko hari abantu ngo bamaze igihe baza kuyisura bashaka kuyigura.
Kuri bo,iyo nzu bari kubakirwa n’umuganda ngo ni intangiriro yo gutangira kugira ubuzima bwisumbuye ku bwo bari basanganywe.
Ku cyifuzo cyo kuba babona akazi cyangwa bagafashwa kwiga umwuga wazabagirira akamaro, Umuyobozi w’Akarere ka Huye, Ange Sebutege, avuga ko hazarebwa icyo bafashwa.
Ati “Ikibazo cya mbere Ruzigamanzi yari afite ni icy’icumbi. Mu bikorwa bitanga imirimo ku batishoboye na we tuzajya tumuhamo umurimo.”


text:
Abaturage bo mu Kagari Rwezamenyo ya I mu Murenge wa Rwezamenyo bahaye amakuru ubuyobozi bafite impungenge z’ubuzima bw’abahaha ntibamenye ko byarengeje igihe.
Ushinzwe ubuzima n’Isuku mu Murenge wa Rwemenyo, Munyempundu Leonidas, yabwiye IGIHE ati “Ni abaturage batubwiye ko ajya abaha ibicuruzwa byarengeje igihe noneho tuza kujyayo dusanga koko ibintu birimo za mayonnaise, amata, za kawunga, imigati na Jus, amafu n’ibindi acuruza kandi byararengeje igihe, tunasanga hari n’ibyo yahinduraga amatariki y’igihe bizarangirira akoresheje ikaramu.”
Uyu mucuruzi akimara kuvumburwa ko aha abaturage ibintu byarengeje igihe yahise ashyikirizwa Sitasiyo ya Polisi ya Nyamirambo n’iduka rye rirafungwa ariko aza
kurekurwa ajya gufungura iduka rye kugira ngo abakozi b’Ikigo cy’igihugu gitsura ubuziranenge (RSB) nabo barigenzure.
Aba bakozi ba RSB bakimara kubona ko mu iduka ry’uyu mucuruzi harimo ibintu byinshi byarengeje igihe bahise babikuramo, anacibwa amande y’ibihumbi 100 Frw.
Umuturage utarashatse ko izina rye ritangazwa we avuga ko uyu mucuruzi ibi bicuruzwa bye byarengeje IGIHE ko atabihaga buri wese.
Yagize ati “Erega ntabwo ibintu byarengeje igihe yabihaga buri muntu wese, yabanzaga akareba uje kubigura, iyo yabonaga ujijutse ntiyabiguhaga kuko hari n’abamusabaga ibintu akabibima kandi bari kubibona kubera gutinya ko bamuvumbura.”
Uyu muturage ujijutse yasabye ko ubuyobozi bwagakwiye gukora ubugenzuzi buhoraho mu mahahiro (Supermarkets) kubera ko hari acuruza ibyarangije igihe, agahuma amaso abakiriya abibahera kuri make.
Abantu bose bagirwa inama yo kwitegereza neza igihe icyo bahashye cyakorewe n’igihe kizarangiriza igihe mu gukumira ibyakwangiza ubuzima.


text:
IMIRIRE
Ibyo kurya byagufasha kugira inzara nziza kandi zikomeye
Burya ibyo turya buri munsi nibyo bitugize, mu yandi magambo umubiri wawe uko umeze bigaragaza uko urya. Umunyarwanda yarayamaze aravuga ati “utamiye ntatamure aba...
INAMA
UBWIZA
Menya impamvu hari abatobora amatwi bakabyimbirwa nuko bivurwa
Akenshi kubyimbirwa kw’amatwi guturuka ku nkovu yo gupfumura ahazajya amaherena. Uko kubyimbirwa guterwa n’uko uruhu rwari rwakomerekejwe mu kwisubiranya rukora ibyitwa collagene mu ndimi...
INDWARA
IMYOROROKERE
MENYA N'IBI
Imbuto za Sezame ni urukingo rw’indwara z’ubwonko n’iz’umutima
Imbuto za Sezame ni zimwe mu mbuto zifite akamaro gakomeye ku bice bitandukanye by’umubiri w’umuntu kuko zifasha cyane mu kurinda ubwonko ari nabwo bugenzura...
ISUKU
Uburyo 2 karemano wakoresha niba ufite amenyo y’umuhondo
Hari igihe usanga abantu bamwe na bamwe bafite amenyo yazanye ibara ry’umuhondo, bagakora ibishoboka byose ngo amenyo yabo asubire kuba urwererane bikanga. Bamwe ntibaba baranamenye...
Iponji zoza amasahane 90% ni indiri z’udukoko dutera indwara
Umubare munini w’ingo ukoresha iponji cyangwa icyogesho (éponge) mu koza amasahani n’ibindi bikoresho byo mu gikoni, ariko abahanga bagaragaje ko iyo zidakorewe isuku ziba...
Ibintu bishobora gutera kurwara umutwe n’uko wabyitwaramo
Kurwara umutwe ni ikibazo kigera kuri buri wese mu buzima bwe bwa buri munsi. Nubwo bamwe twibwira ko ari ibintu byoroshye nyamara hari abarwara...
IMITI
Ibuprofen yaba igira uruhare mu gutera ubugumba ku bagabo
Ubushakashatsi bwakozwe n’abahanga mu bijyanye n’imiti, bwagaragaje ko kunywa umuti ugabanya ububabare uzwi nka Ibuprofen igihe kirekire, bishobora kugira ingaruka zirimo n’ubugumba ku bagabo. Ubu...
Ibintu 15 wamenya kuri tangawizi ugahita utangira kuyikoresha
Birashoboka ko kuva uvutse waba utarakoresha tangawizi cyangwa ukaba uyikoresha gake cyane, hari nubwo waba uyikoresha ariko ukaba upfa kubikora utazi akamaro bifitiye umubiri...


text:
Imwe mu mishanga BRD yibandaho cyane ni iy’ubuhinzi, ubuvuzi, uburezi, ubworozi, ingufu, ubwubatsi, inganda, ubucukuzi bw’amabuye y’agaciro n’indi.
BRD ifatanyije n’Urugaga rw’abikorera (PSF) yagiranye ibiganiro n’abashoramari b’i Bugesera kuri uyu wa 13 Ukwakira 2017.
Umuyobozi mukuru ushinzwe ishoramari muri BRD, Dr. Livingstone Byamungu, yavuze ko igikorwa batangirije muri aka karere ariko kizanakomeza no mu tundi kigamije kubafasha mu mishinga ibyara inyungu kandi yihutisha amajyambere no kubagira inama.
Yagize ati “Turashaka kuganira na bo twumve imishinga bafite, tubashyire muri gahunda y’umwaka utaha turebe ko dushobora kuzabaguriza. Turashaka kubasobanurira ibikorwa BRD ikora muri iyi minsi, hari abavugaga ko ikorana n’abashoramari banini ariko mwabyumvise ko n’abato n’abaciriritse ikorana nabo ndetse n’abaciriritse cyane.”
Imwe mu mishanga iyi banki itera inkunga cyane, ni igira ingaruka nziza ku mibereho y’abaturage cyane kurusha izo igirira nyirayo ndetse n’imishinga iteza imbere gahunda y’ibikorerwa mu Rwanda, by’umwihariko yyita ku byoherezwa mu mahanga.
BRD yanabwiye abikorera ko Umujyi wa Kigali uri gukura abenshi bakifuza kujya gutura i Bugesera, byongeye hari n’ibikorwaremezo nk’ikibuga cy’indege cyatangiye gusizwa.
Uko Bugesera igenda igeramo ibyo bikorwa, abikorera bibukijwe ko bafite isoko rirambye, kandi bishyize hamwe byatuma imishinga bakora yunguka uko bikwiye.
Umuyobozi wungirije w’Akarere ka Bugerera ushinzwe iterambere ry’ubukungu, Ruzindaza Eric, yashimye uburyo BRD yegera abaturage bo hasi igamije kubafasha kwiteza imbere, abasaba kubyaza umusaruro ayo mahirwe.
BRD yanabagaragarije ko bafite amahirwe by’umwihariko yo gukoresha miliyari 600Frw iherutse kugaragaza ko yagennye yo gukoresha mu mishinga yavuzwe haruguru.
Mu gihe usanga banki zimwe zitihutira gutera inkunga imishinga y’ubuhinzi, BRD niho ishaka kwibanda cyane.
Umuyobozi w’Urugaga rw’abikorera mu Karere ka Bugesera, Higiro Eugène, yavuze ko ibyo baganirijwe ari ingirakamaro ku buryo babishyize hamwe byazabafasha kwiteza imbere.
Yagize ati “Ibi biganiro ni ingirakamaro, dore ko banatangiriye mu Karere ka Bugesera nk’akari gutera imbere, gafite ibikorwaremezo byiza, kegereye Umujyi wa Kigali. Byadushimisheje cyane kandi twabonye ari abantu babasha kwegera abaturage, banatwemereye ko bashobora kuzazana icyicaro bugufi. Ibyo byose nitubihuriza hamwe tuzagira ibikorwa bifatika.”
Yakomeje avuga ko abikorera b’i Bugesera mbere bari bafite imbogamizi z’imihanda, amashanyarazi n’amazi ariko ko zavuyeho. Kuri ubu bagiye gushyira mu bikorwa inama bahawe zo kwishyira hamwe, bakazabishishikariza n’abandi bikorera kwegera BRD.
BRD itangaza ko muri rusange ibikorwa byo gufasha abashoramari bafite imishinga bigenda neza. Muri raporo yayo ya 2016, igaragaza ko yateye inkunga imishinga 64 mu bice by’ubuhizi, ubworozi, uburezi, ibikorwaremezo n’ahandi; imishinga yose yahawe amafaranga asaga miliyari 66 Frw.


text:
Mpyisi ukabakaba imyaka 95 kuko yavutse mu 1922, yabonye impamyabumenyi y’icyiciro cya kabiri cya kaminuza mu 1964, yigisha yicaye kuko atakibasha guhagarara umwanya munini.
Ni umusaza uzwiho kugira imivugire n’imyigishirize itandukanye n’iy’abandi bakozi b’Imana ndetse usanga agarukwaho n’abantu benshi ku mbuga nkoranyambaga kubera imvugo ye itangaza benshi.
Nubwo hari abavuga ko ibyo avuga abiterwa no gusaza, tariki ya 11 Werurwe ubwo yigishaga ijambo ry’Imana mu itorero ry’Abadiventisiti b’umunsi wa Karindwi ry’abanyeshuri ba Kaminuza basengera mu yahoze ari KIST, yatumiwe n’abaharangije amasomo mu munsi wiswe ‘Alumni Day’ yavuze ko ibyo avuga abikomora muri Bibiliya
Ati “Nkunda kuvuga ngo abantu bikuremo kuvuga ngo Mpyisi yavuze ngo…, ahubwo bavuge ngo Bibiliya yavuze ngo… Uziko babivuga bikantera ishema aho kundakaza, kuko simvuga ibyanjye, mvuga ibya data, mvuga igitabo cy’Imana.”
Yemeza ko gusobanukirwa na bibiliya yabimenye ashaje dore ko yamaze igihe kinini yigisha ijambo ry’Imana ariko yigisha inyigisho avuga ko zari iz’ibinyoma.
Ati “Namaze imyaka 60 mbeshya , ndoga, niba ntarakuroze, naroze So na Nyoko sha, Imana ishimwe ko itemeye ko ngenda ntyo ikemera ko ndogora, ni ukuri iki ni igihe cyo kurogora kugira ngo abantu bajye muri Bibiliya bave mu bihimbano byabo.”
Avuga ko ikintu giteye akaga mu Isi ari uko abantu batazi Imana, bakagera ku bintu bihambaye nko kubaka Marriot ariko kureka icyaha bikabananira.
‘Kuvuga ibidasanzwe byankozeho’
Pasiteri Mpyisi avuga ko yagiye ahagarikwa kuvugira ku maradiyo nka Radiyo Rwanda, Radio Ijwi ry’Ibyiringiro, n’Ubuntu Butangaje kubera kwigisha inyigisho zitandukanye n’iz’abandi.
Ati “Kuvuga ibidasanzwe binkozeho, igisigaye ni ukuntera amabuye,kandi Pawulo yarabizize, petero abivuze bamubamba igicuri.”
Yerekana ko abantu bafite ishyaka ryo gukorera Imana ariko ritava mu bwenge. Ati “Gukora imirimo myiza nko gutanga amaturo, kimwe cya cumi, gufasha abakene, kubaka insengero, gufasha imfubyi n’ibindi bikorwa byiza nyamara utarareka icyaha, ibyo ni icyaha”
Izo nyigisho ngo usanga atazumvikanaho n’abanyamadini benshi kuko bo aribyo bashyize imbere kandi nawe ngo yajyaga azigisha atarasobanukirwa.
Uko yavuye kuri City Radio, akajya kuri Amazing Grace
Ati “Navugiye kuri City Radio imyaka myinshi, nyirayo namuhaga ibihumbi 150 ku masaha umunani, bigeze aho nyirayo ati ibihumbi 150 ndabihanaguye kuko radiyo yanjye yaragororewe, ati burya barayiyobotse bitewe n’ibyo wahavugiraga, none ayo mafaranga nyavuyeho.”
Uko gukomorerwa ngo ntikwatinze kuko Nyiri radiyo amaze kuyigurisha abayiguze bamusabye ibihumbi 500 ku masaha umunani mu kwezi, maze ayabuze baramwirukana
Ati “Narababwiye nti ntayo mfite, ndahava biranshobera, nti koko Mana ibi bintu unyeretse mu busaza bwanjye, nari nabonye aho mbivugira ndetse ku buntu none ndacecetse pe kandi ngiye gupfa, ngiye koko ntacyo nsigiye abantu?”
“Nubwo banyirukanye, n’ubundi nari kuzayabona ariko nanze kujya gusabiriza, nti Mana njye gusabiriza koko? Mana ko utari umutindi wampaye amafaranga.”
Yakomeje agira ati “Ndahaguruka ndashakisha, njya kuri radiyo Ubuntu Butangaje bansaba amafaranga ibihumbi 150 ku masaha umunani, ariko uwo twavuganaga ndamubwira nti “ nje kwigisha Bibiliya ntabwo nje kujya impaka n’abariya bapasitoro bakoronga Imana. Iby’Imana ntabwo bigirwaho impaka, urabyemera cyangwa ukabyanga.”
Avuga ko inyigisho yatanze kuri Radio Ubuntu Butangaje (Amazing Grace) zivuga ko Imana idapfa kandi itaririmbirwa zatumye bamuhagarika ngo ariko nyiri radiyo yaraje arongera aramugarura .
Ati “Nigishije izo nyigisho kandi nkoresha bibiliya ni uko Umuyobozi wa Radiyo nabo bapasitoro bati turakwirukanye, ndasinya ariko ndabanza ndababwira nti ‘nti twavuganye ko nzigisha Bibiliya gusa, si iby’idini runaka’ .Biba biranyobeye.”
“Nuko bukeye nyiri radiyo araza, ati ‘wa muzehe nasize aha ngaha ko atagihari, bati twaramwirukanye, byagenze bite,bati yavuze ko Imana idapfa ndetse itaririmbirwa .Uwo muyobozi yaransanze mwereka ko nakoresheje Bibiliya, none nawe yarankomoreye nka wa mugande ati ayo mafaranga uyihorere.”
Mpyisi avuga ko kumwirukana ngo azane amafaranga akanga gusabiriza byatumye abumvaga radiyo bamutumaho ‘bati tubwire konti yawe amafaranga tuyaguhe,ariko ndavuga nti amafaranga y’abatindi, ejo bazavuga ngo Mpyisi yatuririye amafaranga. Nuko inkiza gusabiriza none ndavugira kuri radiyo’.
Abana be bamubuzaga gutanga amafaranga yo kwigisha kuri radiyo
Ati “Mbere ngitanga amafaranga kuri radiyo, abana banjye barambwiraga ngo turaguha iposho ukarijyana kuri radiyo? Ariko abambwiraga gutyo ni injiji, barize bafite ipeti ryo hejuru ariko ntibazi Imana.’
‘Ndabireba , nti ese nibafunga iposho ndabigenza nte? Nuko mvuga ikinyoma cyera, nti sinzayajyanayo mumbabarire sinzongera, kandi nkayajyanayo. Bukeye babimenye bati tugiye kubihagarika, ntingiye kubireka. Icyo ni ikinyoma cyera. Injiji zavuga ngo ubwo narabeshye “ndavuga ijambo ry’Imana ngo nabeshye?”
Bitewe n’uko yifuza ko yazatabaruka hari icyo asigiye abantu, kuri ubu ngo afite amatsinda 10 atandukanye y’abantu yigisha bibiliya kuko ashaka ko abantu bamenya igitabo cy’Imana.


text:
Nk’uko byagaragajwe n’umuhanga mu bumenyi muntu, Dr Megan Fleming yagaragaje ko kwitwara neza mu gitanda, mu gihe cy’imibonano mpuzabitsina bitagombera uburebure bw’igitsina. Ahubwo yagaragaje ko uburyo ugikoreshamo ari bwo bukugeza ku byishimo wifuzaga kandi bikanashimisha uwo muri kumwe.
Aha akaba ari naho yahereye agira inama abagabo biyiziho kugira igitsina gito inama z’uburyo babigenza kugira ngo baryoherwe n’imibonano mpuzabitsina.
Niba uri umugabo ukaba ufite igitsina kigufi cyangwa gito hari amabanga ukwiye kumenya kugira ngo ubashe kwitwara neza mu buriri.
Kubiganiriza uwo mugiye gukorana imibonano mpuzabitsina
Mu gihe wiyiziho kugira igitsina gito ukaba ugiye gukora imibonano mpuzabitsina n’umugore cyangwa umukobwa ni byiza kubimuganirizaho kugira ngo igihe biza kuba bibaye ngombwa ko hari uburyo umusaba ko mukoresha bitaza kumutungura cyangwa ngo abyibazeho byinshi.
Ibi binagufasha ku kuba mu bikorana yiyemeje kukwakira uko uri ahubwo akagufasha kugera ku byishimo kandi nawe akanezarwa.
Kuryama mumeze nk’aho umwe ahetse undi (guhera inyuma)
Iyi ni imwe muri position nziza kuko ituma umugabo abashaka kugera kuri poin G byoroshye. Tubibutse ko point G ari izingiro ry’ibyishimo ku mugore cyangwa ku mukobwa. Mu gihe rero cy’imibonano bikaba bifasha neza iyo wabashije kugera kuri point G.
Gufata amaguru ye akayagushyira ku rutugu
Iyi ni imwe muri position z’ingenzi cyane ku bantu bari mu gikorwa cy’imibonano mpuzabitsina, cyane cyane rero ku bantu biyiziho kugira igistina gito, ni byiza kuyikoresha kuko bituma ubasha kwinjiza igitsina cyawe mu cy’umugore cyangwa umukobwa muri kumwe kugira ngo ubashe gushakisha ibyishimo.
Kumureka akaba ariwe ujya hejuru
k’ubusanzwe bimeyerewe ko mu gihe cy’imibonano mpuzabitsina umugabo cyangwa umusore ariwe ujya hejuru, ariko mu gihe byamaze kugaragara ko umugabo afite ikibazo cy’uburebure bw’igitsi cye, ni byiza kumvikana n’umugore cyangwa umukobwa bari kumwe uburyo buboneye bwabageza ku byishimo. Muri ubwo twavuga nko kumusaba kuba yajya hejuru maze igikorwa kigakunda kikabanezeza.
Kwita ku bice bizana ubushake ni ingenzi ku bagabo bafite igitsina gito
Gutegura uwo mugiye gukorana imibonano mpuzabitsina: imibonano mpuzabitsina ni imwe mu nzira z’isoko y’ibyishimo, si igikorwa gikorwa gihubukiwe mu gihe wifuza kuryoherwa nacyo ni byiza kugitegura.
Ku bagabo rero bafite igitsina gito ni byiza cyane kubanza ukita ku gutegura uwo mu giye gukorana imibonano mpuzabitsina. Kumukaresa, ukukorakora ku bice by’umubiri byongera ubushake ku bagore harimo: amabere,rugongo n’ibindi.ibi bigira umumaro ku ko bigufasha kumushimisha, bigatuma utirirwa ushakisha ibyishimo mu bundi buryo bugoranye ahubwo ibyo uba wakoze ugenda wusira bikarushaho kugenda neza.


text:
Mu karere ka Karongi barishimira ko bazamuye imyumvire ku ihame ry’uburinganire n’ubwuzuzanye hagati y’abagore n’abagabo babikesheje inyigisho bahawe n’umuryango nyarwanda utari uwa Leta uharanira ihame ry’uburinganire –RWAMREC (Rwanda Men’s Resource Centre) na yo ibinyjije mu mushinga Prevention+, kandi na wo ukaba ushimwa n’ubuyobozi bw’akarere. Ariko kandi imbogamizi zishingiye ku myemerere ntizibura.
Bagwire Esperance, Umuyobozi w’Akarere wungirije ushinzwe iterambere ry’ubukungu mu karere ka Karongi, mu kiganiro na Panorama, avuga ko imiryango itegamiye kuri Leta igira uruhare rukomeye mu iterambere ry’akarere, ariko cyane cyane mu guhindura imyumvire y’abaturage ku bibakorerwa.
Akomeza avuga ko ku bijyanye n’ihame ry’uburinganire n’ubwuzuzanye hagati y’abagore n’abagabo habanje kubaho kunangira, ariko aho umuryango RWAMREC ugereye muri ako karere, byinshi byahindutse.
Agira ati “Habanje kubaho kwinangira, ariko imiryango itegamiye kuri Leta iziye, cyane cyane RWAMRC, byaradufashije cyane, ku buryo umugabo n’umugore basigaye bicara bagakora igenaimgambi ry’urugo rwabo bagafatanya no kurera ababakomokaho.”
Akomeza agira ati “RWAMREC yafatanyije n’abakozi b’akarere babifite mu nshingano, begera umuturage baramwigisha, kugira ngo rya hame rishobore kwimakazwa n’ubwo bitaragera ku ijana ku ijana cyane cyane ibijyanye no kuboneza urubyaro, kuko imyemerere ikiri inzitizi kuri bamwe.”
Havugimana Innocent, ni umuturage utuye mu karere ka Karongi, Umurenge wa Bwishyura, Akagari ka Kiniha, afita imyaka 34, arubatse afite umugore n’abana batatu. Avuga ko kuva ari umusore yari aziko umugabo ari umutware w’urugo kandi ari byose.
Avuga ko bakimara kumva ihame ry’uburinganiro, bibajije ko bagiye kwamburwa agaciro. Agira ati “Mbere twari tuzi ko uburinganire butareba abagabo. Barabuvugaga ntitubwumve neza, twibazaga ukuntu umugabo azaringanira n’umugore, tukumva bidashoboka.
Nakuze nzi ko umugabo ari umunyacyubahiro, ari umunyagaciro, ari umutware mu rugo ntacyo agomba gukora mu rugo. Nageraga mu rugo umugore akanyakira neza avuga ko umutware yaje mu rugo.”
Havugimana akomeza avuga ko RWAMREC itangiye kubigisha, isomo batangaga yumvaga ari we bavuga. Ati “icyiciro cya mbere cyatangiye twumva aritwe bavuga, ariko cyagiye gusoza tumaze gusobanukirwa, tumenye uburinganire icyo aricyo, dutangiye gutanga ubuhamya bw’ubuzima bwacu.”
Avuga kandi ko nyuma yo guhabwa amasomo yahindutse cyane ku buryo asigaye afatanya n’umugore we ndetse bakagira n’umwanya wo kuganira ku cyateza imbere urugo rwabo, ndetse ko urukundo rwabo rwiyongereye.
Shyikiro Gimu Ntayoberwa ni Umuhuzabikorwa wa RWAMREC-Prevention +, mu Karere ka Karongi. Avuga ko guhindura imyumvire ya bamwe mu bagabo n’abagore bitiranyaga uburinganire, ndetse kubahindura byabatwaye igihe kitari gito.
Avuga ko binyuze mu mushinga Prevention +, ugamije kurwanya ihohoterwa umugabo n’umugore babigizemo uruhare. Akomeza avuga ko bazengurutse imirenge13 igize Akarere ka Karongi, baganira n’abaturage mu midugudu yabo binyuze mu mugoroba w’ababyeyi, ndetse no mu bigo by’amashuri.
Ati “Twagiranye ibiganiro n’abaturage twifashishije umugoroba w’ababyeyi, tubigisha ihame ry’uburinganire n’ubwuzuzanye no kurwanya ihohoterwa. Twakoreye kandi mu mashuri yisumbuye na bo tubigisha ihame ry’uburinganire n’ubwuzuzanye, ubuzima bw’imyororokere, indangagaciro na kirazira, tubinyujije muri karabu zabo twise ‘Boys fr Change”.
Ntayoberwa akomeza avuga ko n’ubwo bigishije ariko bahuye n’imbogamizi zirimo ko kumvisha abagabo ko gukorera urugo ari inshingano za bombi, ndetse bataranumvaga ko kwitabira umugoroba w’ababyeyi na bo bibareba kimwe n’abagore.
Imbogamizi igihari kugeza magingo aya umuhuzabikorwa wa Prevention + ahuriraho n’ubuyobozi bw’akarere ni bamwe bakiboshywe n’imyemerere, n’abagitsimbiraye ku muco wo guhishirana mu kugaragaza ahakorerwa ihohotera mu ngo.
Umushinga RWAMREC-Prevention + watangiye u 2016 ukazasoza mu 2020. Umaze guhugura komite z’imidugudu 537 zirimo abantu barindwi muri buri mudugudu, n’ibigo by’amashuri 52 byashyizwemo karabu z’abanyeshuri nibura 60 n’abarimu batanu kuri buri shuri.
Itegeko No 32/2016 ryo ku wa 28/08/2016 rigenga abantu n’umuryango riha umugore n’umugabo inshingano n’ububasha bungana mu micungire y’urugo.
Rene Anthere


text:
Muri rusange abahanga bagaragaza ko ibigori ubwabyo bifite akamaro kanini ku buzima bwa muntu,cyane ko iyi misatsi yacyo ikungahaye ku ntungamubiri zirimo vitamini c na vitamin K, n’imyungunguhu itandukanye.
Akamaro k’imisatsi y’ibigori
1.Imisatsi y’ibigori ifite ubushobozi bwo kuzamura igipimo cy’umusemburo wa insulin ufasha kuringaniza isukari,bityo bikarinda indwara ya Diyabete.
2. Iyi misatsi y’ibigori,intungamubiri ziyivamo zifasha umutima n’imikaya gukora neza amaraso agatembera neza mu mubiri. Gusa abaganga bavuga ko abantu bafite umuvuduko w’amaraso uri hasi cyane cyangwa uri hejuru cyane batemerewe kuyikoresha.
3.Intungamubiri ziri mu misatsi y’ibigori ngo zituma umubiri wiremamo ububasha bwo guhangana n’ibyimbirwa mu ngingo, bityo bikagabanya impungenge zo kurwara indwara ya goute.
4.Iyi misatsi y’ibigori kandi ifasha impyiko kurushaho gukora neza zikayungurura neza kwituma no kwihagarika bikoroha.
5.Imisatsi y’ibigori kandi igabanya ibinure mu mubiri, abahanga bavuga ko icyayi cy’imisatsi y’ibigori kigabanya imyanda n’ibinure bidakenewe mu mubiri bikaba byatuma umubyibuho ugabanuka ku muntu unywa iki cyayi nka 2 cyangwa 3 ku munsi. Icyakora ngo si byiza gukoresha iki cyayi nk’umuti ugabanya umubyibuho ukabije.
Uko ni ko ushobora gutegura uyu muti uvura imvara nyinshi
Uyu muti abo mu Burengerazuba bw’isi bita icyayi cy’imisatsi y’ibigori gitegurwa mu buryo bworoheye buri wese washobora kubona ikigori. Ufata imisatsi y’ibigori ukayanika, ukayisya ikavamo ifu, hanyuma ukajya ufata iyo fu ho n’ibiyiko bibiri ukavanga n’igikombe cy’igice cya litiro y’amazi. Iyo umaze kubivanga urabicanira mu gihe kingana n’iminota 10 bikabira cyane, nyuma y’iminota 30 ukaba wayungurura ukanywa nta kibazo.
Source: stylecraze.com


text:
Apotre Dr Gitwaza ni we muyobozi wa Zion Temple Celebration Centre ku isi. Akunze gutanga inyigisho benshi bakunze gusangira ku mbuga nkoranyambaga zibafasha mu buryo bunyuranye. Bimwe mu byo Dr Gitwaza yagarutseho ni impano y’ubuhanuzi imurimo ndetse ahamya ko abantu bizera abandi bahanuzi bibeshya.
Ubwo yarimo yigisha mu rusengero rwa Zion Temple mu Gatenga ku itariki tutabashije kumenya, gusa mu mashusho bikaba bigaragara ko ari ibintu bya vuba, Apotre Gitwaza yagize ati “Sinzi ko muri iki gihugu hari umuhanuzi unduta. Ibi mbabwira si ukwirata kandi Imana ibimbabarire niba hari akantu ko kwirata kandimo. Sinzi ko muri iki gihugu, muri Afurika, mufite umuhanuzi umeze nkanjye. ”
Akomeza agira ati “Birashoboka ko azaza ariko muri iki gihe ndiho ntimuzamubona. Muzamushakishe mumumbwire. Ababyanga muramufite. Mwemera iby’abandi.. mwemera ibyabo? Ntabwo ari mwese? Barya babemera bari aha mufite ikibazo. Ndababwiza ukuri muzabimenya naragiye.”
Kanda hano urebe Gitwaza ahamya ko nta muhanuzi umuruta mu Rwanda no muri Afurika


text:
Iyi recette ikoreshwamo ibyo bita sauge bikaba ari ibyatsi ushobora kwihingira iwawe mu karima k’igikoni ndetse wanabibona mu ma supermarché mu cyongereza babyita sage cyangwa se salvia mu gitaliyani, utabifite wabisimbuza persil.
Ibikoresho
Igitunguru 1 gikasemo uduce duto
Ibiyiko bibiri binini by’amavuta y’inka
Ibiyiko binini bitatu by’utuvungu tw’imigati (chapelure)
Ibibabi 30 bya sauge mbisi bikase, cyangwa utuyiko 2 tw’ifu ya sauge zumishijwe
Udushishwa tw’icunga turapye
Umutobe w’icunga
Niba bishobotse igice c’ikirahure cya divayi itarimo isukari
Uko bitekwa
Mu isafuriya shyushya amavuta y’inka ku muriro muke ushyiremo igitunguru ariko ntugikarange
Ongeramo utuvungu tw’umugati uvange neza tunyunyuze amavuta
Wongeremo bya bibabi bya sauge bikase cyangwa byumye hanyuma uvange
Zimya umuriro, wongeremo udushishwa tw’icunga turapye n’umutobe w’icunga ariko witonde ntibitohe cyane
Ongeramo umunyu n’agasenda
Reka bikonje, hanyuma ukoreshe iyi mvage uyishyire mu nkoko mbere yo kuyiteka.
Ku nkoko : ushyira iyo mvange imbere mu nda y’inkoko, ukuzuza ariko ugasiga akanya aho iri bubyimbire. Funga inkoko na cure dent cyangwa utugozi twa coton kugirango bidasohoka uyitetse.
Ku iroti y’ingurube : ushyira inyama ku kantu uzikatiraho, mo hagati ugakata ugakoramo agafuka. Ugafungura ako gafuka ugashyiramo ya mvange wakoze, warangiza ukazirika n’akagozi.
Hanyuma utegura inyama mu isafuriya uyikaranga mu mavuta ya beurre. Igihe impande zose zahinduye ibara ukagabanya umuriro hanyuma ukongeramo umutobe w’icunga niba ubishaka ukongeramo divayi itarimo isukari.
Madame Marie, umutoza mu guteka
info@madamemarie.nl tel +250 785 296 033


text:
Ese igihe cyiza cyo gushyingirwa ni ikihe?
Ugushyingirwa cyangwa gushinga urugo ni ikintu gishimisha niyo mpamvu abasore n’inkumi usanga bafite amatsiko menshi ajyanye n’umunsi nyir’izina wo kwambikana impeta n’uwo baba baratoranyije mu bandi. Bibaza umuryango wabo uko uzaba umeze. Gusa kubera amatsiko menshi hari ubwo usanga bagisha inama abantu batari beza bakabashuka cyangwa se ugasanga babikoze batabanje kubitegura neza nyuma hakaba hakavuka ingaruka.
Ese ni ikihe gihe cyiza cyo gushaka?
Abasore n’abakobwa benshi batekereza ku gihe bazashyingirirwa. Bamwe usanga babaza inshuti zabo zubatse urugo, igihe gikwiye cyo gushyingirwa. Umuntu ukwiye kubana n’undi uko agomba kuba aba ameze. Ariko muby’ukuri ntibabona igisubizo gikwiye cyo gushinga urugo.
Ese ni gute wamenya igihe gikwiye washingiraho urugo? Tugiye kurebera hamwe igihe nyacyo abasore n’inkumi bakwiye gushingira urugo:
1.Menya umugambi w’ Imana n’icyerekezo ishakako ugira
Mbere y’uko Imana irema umubano, yahaye umurimo Adamu wo kurinda Edeni.
“Uwiteka Imana ijyana wa muntu, imushyira muri iyo ngobyi yo muri Edeni, ngo ahingire ibirimo, ayirinde.”(Itangiriro 2:15 )
Adamu ntakindi yakoraga uretse kwita no kurinda Edeni , ariko nyuma Imana mu migambi yayo igihe kigeze yamuhaye umufasha . Ibi biratwumvishako na mbere y’uko habaho gushyingirwa k’umugore n’umugabo,bakwiye kubanza kumenya umugambi w’Imana ibafitiye. Ntidukwiye gushinga urugo kuberako dushaka ibyishimo cyangwa aho turuhukira mu mibereho yacu. Abasore n’abakobwa benshi baziko iyo bamaze gushaka baba besheje umuhigo bityo bamara kugera mu ngo ntibagire indi migambi uretse kwishimisha gusa.
Imana ishakako abashyingiranywe bagira intego z’umubano wabo. Bakwiye rero gutekereza ibirenze gushaka bakagera no kubindi byinshi bizabafasha mubuzima bwabo.
2. Gira icyo wigomwa/witange.
Gushinga urugo bisaba kwibabaza no kugira izindi nshingano ziruta izo wagiraga ukiri wenyine.Nitwitegereza neza ukuntu Imana yaremye umubano,turumva neza icyo bisobanuye.
“Uwiteka Imana isinziriza uwo muntu ubuticura arasinzira,imikuramo urubavu rumwe ihasubiza inyama.”(Itangiriro2:21)
Gushinga urugo bisaba kwita k’uwo mubana utikunze ubwawe .Muby’ukuri, ugomba kwita kubyo akeneye mbere yuko witekerezaho.
3.Gukunda no kwita k’uwo mwashakanye mbere yo kwita ku bandi
Abasore n’inkumi bakwiye gutekereza igihe bakwiye gushingira urugo bagasezera inshuti n’abavandimwe. Isezerano rikwiye kuba hagati y’umugabo n’umugore n’Imana, nta wundi muntu wemerewe kwivangamo.
Ibi bisobanuyeko abasore n’inkumi buri wese akwiye kwita kuri mugenzi we bagahagarika indi mishyikirano yose y’abandi bantu bagiranaga mu rwego rwo gukomeza umubano wabo. Bagomba kandi gushyiraho ingamba zibafasha kurinda isezerano ryabo nko kugendera kure inshuti zahoze ari izabo akenshi abo badahuje igitsina.
4.Ragiza Imana imigambi yawe
Nubwo dutekerezako dushobora kugena igihe runaka twashingira urugo, ariko uko byagenda kose tugomba kumenya ko byose biba mu migambi y’Imana.
“Mu mutima w’umuntu habamo imigambi myinshi, ariko inama y’Uwiteka ni yo ihoraho.”(Imigani19:21 )
Muby’ukuri abasore n’inkumi ntibakwiye kwihutira gushinga urugo batabanje gutekereza neza ahazaza habo n’imiryango yabo, ntibakwiye kubabara niba imigambi yabo idahise igenda uko babyifuzaga ahubwo bakwiye kwishimira kuba batarashaka kugeza igihe bazubakira urugo.


text:
Celino Villanueva Jaramillo, umusaza wo muri Chile wafatawaga nk’ukuze cyane ku Isi , yitabye Imana kuri uyu wa Gatatu afite imyaka 122.
Villanueva yishwe no gukomereka igihaha ubwo yahanukaga ku gitanda akagwira imbavu.
Uyu musaza yavutse ku wa 25 Nyakanga 1896 ariko ntiyigeze ashyirwa mu gitabo cy’abaciye agahigo ku isi ( Guinness des records) kubera ko habuze ibyemezo bigaragaza neza ko yavutse muri uwo mwaka.
The Guardian dukesha iyi nkuru yatangaje ko uyu musaza yahanutse ku gitanda mu byumweru bitatu bishize, avunika imbavu eshatu rumwe ruvunika rujya imbere rupfumura igihaha.
Nyuma yo kwitabwaho no gukorerwa ubutabazi n’abaganga, bari bizeye ko uyu musaza azakira ariko uko iminsi yashiraga ubuzima bwe bwarushagaho kumera nabi ndetse ku wa Kabiri bahamagaye uwihaye Imana ngo amukorere imihango ya nyuma.
Ivonne Morales, umukobwa wa Marta Ramírez witaga kuri uwo musaza, avuga ko babuze umuntu w’ingenzi mu muryango. Uyu muryango wiyemeje kwita kuri Villanueva ubwo yari afite imyaka 99.
Nubwo yashimwe n’abanyapolitiki batandukaye barimo na Perezida wa Chile, Sebastian Pinera, nta n’umwe wigeze afasha uwo muryango kwita kuri uwo musaza.
Ramírez wemeye kwita kuri Villanueva muri Gashyantare uyu mwaka yari yavuze ko nubwo nta bushobozi buhagije agifite, adashaka kujyana uwo musaza mu bigo bibitaho ngo kuko ho yahita apfa.
Uyu mukambwe wakuze ari umuhinzi, ntabwo yigeze ashaka umugore ndetse nta n’abanvandimwe be bazwi bakiriho.
Azashyingurwa ku wa 20 Mata 2018 mu irimbi rya Mehuín riherereye mu Majyepfo ashyira Uburengerazuba bwa Chile.
Emery@Rwandapaparazzi.rw
54,550 total views, 100 views today


text:
Kuri uyu wa mbere tariki ya 14 Gicurasi mu Karere ka Nyarugenge kuri Stade ya Kigali I Nyamirambo hatangirijwe icyumweru cyahariwe Umujyanama.
Iki cyumweru gifite insanganyamatsiko igira iti : Uruhare rwanjye nawe mu iterambere rirambye. Kikaba kizasozwa ku itariki ya 19 Gicurasi. Muri iki cyumweru abajyanama ku rwego rw’ Umujyi wa Kigali n’ Uturere bakaba bazasura abaturage mu Mirenge yose aho bazaganira kuri gahunda zitandukanye za leta zirimo
Gahunda ya guverinoma mu myaka 7, Kureba ibibazo abaturage bagejeje kubajyanaman uko byasubijwe nibitarasubizwa nimpamvu, Kungurana ibitekerezo no gushakira hamwe uko hacyemurwa ibibazo bijyanye n'imibereho y'abaturage (human security)
Atangiza iki gikorwa Visi presidente wa Sena wari n’ umushyitsi Mukuru Nyakubahwa GAKUBA Jeanne d’ Arc yashimiye iki gikorwa cyateguwe n’ abajyanama nka kimwe mu bikorwa bigaragaza imiyoborere myiza y’ u Rwanda aho abaturage begerezwa Ubuyobozi, yakanguriye abaturage kuzakitabira kuko kizafasha mu kubacyemurira ibibazo no gutanga inama zabafasha mu buzima bwa buri munsi hano mu Mujyi wa Kigali.
Yasabye kandi Abajyanama kudategereza iki cyumweru kugira ngo bashobore kumva ibibazo by’ abaturage ahubwo hashakwa imikoranire hagati y’Inama Njyanama y’ Umujyi, Uturere, Imirenge n’ Utugari kuburyo ibi bibazo byajya bihora bigaragazwa.


text:
IJWI RY’UMUTURAGE
Ngoma: Abatuye ahitwa i Nyamirambo barishyuza amashanyarazi bishyuye amafaranga yabo
Bamwe Mu baturage batuye ahitwa Nyamirambo mu murenge wa Karembo mu karere ka Ngoma, mu Ntara y’Iburasirazuba barishyuza Umuriro w’amashanyarazi bategereje imyaka itatu amaso akaba yaraheze mu kirere kandi baratanze asaga Miliyoni ngo bahabwe uwo muriro.
Bamwe mu baturage batuye mu kagari ka Nyamirambo mu Murenge wa Karembo mu karere ka Ngoma baganiriye na Makuruki bavuga ko bakusanyije amafaranga ngo babashe kwikururira umuriro w’amashanyarazi.
Bavuga ko bayahaye Ubuyobozi bwa Succursale ya Nyamirambo (agashami k’itorero gaturika) bizezwa ko bazabona umuriro ku buryo bworoshye ariko ngo ntibawubonye ndetse bavuga ko nta n’akanunu kawo bajya bumva.
Uwase Beatha utuye i Nyamirambo tuganira yagize ati: "Ibaze nawe,ubu twatanze amafaranga none imyaka itatu irihiritse kandi batwizezaga umuriro w’amashanyarazi, mutubarize aho byaheze’’.
Harindintwali Amos nawe utuye muri aka gace yagize ati:’’twakusanyije agera kuri Miliyoni none nta muriro baduhaye ariko barawutwizezaga,iyo tubajije Ubuyobozi bw’Umurenge mu Nama batubwira ko bazatubariza ku Karere ka Ngoma ariko twarahebye n’ubu’’.
Aba baturage bavuga ko Umurenge ubakoresha Inama buri gihe bakabizeza ko bizababariza ubuyobozi bw’akarere Karere ubundi bakababwira ko iki kibzo kiri kwigwaho.
Gusa ngo kuba imyaka imaze kuba itatu, ni ikigaragaza ko birengagijwe cyangwa bakaba babeshywa ko ikibazo cyabo kirimo kwigwaho kandi mu by’ukuri nta muntu ubyitayeho.
Ushyirwa mu majwi ari na we Uyobora itsinda ryakusanyije aya mafaranga mu baturage b’i Nyamirambo i Karembo mu Karere ka Ngoma twagerageje kumuvugisha ntiyaboneka tumuhamagaye kumurongo wa Telephone nabwo biba uko.
Iki Kibazo Ubuyobozi bw’Akarere ka Ngoma buvuga ko butakizi cyane ko nta naguhunda ihari yo kujyna Umuriro w’amashanyarazi aho i Karembo.
Rwiririza JMV Umuyobozi wungirije w’Akarere ka Ngoma ushinzwe Ubukungu n’Iterambere yagize ati: ’’Iki kibazo ntacyo tuzi,nta na gahunda yo kujyana amashanyarazi i Karembo Akarere ka Ngoma gafite cyakora wenda niba ari abaturage bikusanyirije ubwabo ngo bazane amashanyarazi ,ubwo byashoboka,uretse ko natwe nk’Ubuyobozi tugiye no gukurikirana iki kibazo tube twarenganura abo baturage’’.
Hirya no hino mu Gihugu usanga abaturage batandukanye bakusanya Amafaranga ngo bahabwe Umuriro w’amashanyarazi bagamije kwiteza imbere kuko amashanyarazi ari imbarutso y’iterambere.
Gusa abatuye i Karembo mu Karere ka Ngoma bo bikusanyirije asaga Miliyoni ahagana muri 2015 ariko nan’ubu ntibayahawe n’abayabijeje.
Lucien KAMANZI
Makuruki


text:
Bivuga iki ko Yesu ari Umwana w'Imana?
Ikibazo: Bivuga iki ko Yesu ari Umwana w'Imana?
Igisubizo: Yesu ntiyabyawe n'Imana mu buryo bwa kimuntu. Imana ntabwo yashyingiwe hanyuma ngo ibone kubyara. Imana ntabwo yaryamanye na Mariya kugira ngo babyarane umuhungu. Yesu ni Umwana w'Imana kubera ko ari Imana yambaye umubiri w'umuntu (Yohana 1:1, 14). Yesu ni Umwana w'Imana kuko yasamwe na Mariya ku bw'imbaraga z'Umwuka Wera. Luka 1:35 haravuga ngo 'Marayika aramusubiza ati 'Umwuka Wera azakuzaho, n'imbaraga z'Isumbabyose zizagukingiriza, ni cyo gituma Uwera uzavuka azitwa Umwana w'Imana'.
Ubwo yaburanishwaga n'abakuru b'Ababayuda, Yesu yabajijwe n'Umutambyi Mukuru ati 'Nkurahirije Imana ihoraho, tubwire niba ari wowe Kristo, Umwana w'Imana.' (Matayo 26:63). Yesu arasubiza ati 'Wakabimenye, kandi ndababwira yuko hanyuma muzabona Umwana w'umuntu yicaye iburyo bw'ubushobozi bw'Imana, aje ku bicu byo mu ijuru.' (Matayo 26:64) Abo bakuru b'Ababayuda babibonye nko kwigereranya n'Imana (Matayo 26:65-66). Nyuma yaho, imbere ya Ponsiyo Pilato, 'Abayuda baramusubiza bati 'Dufite itegeko, ku bw'iryo tegeko akwiriye gupfa kuko yigize Umwana w'Imana.' (Yohana 19:7). Wakwibaza, ni ukubera iki kuvuga ko ari Umwana w'Imana byafashwe nko kwigereranya kwanamucisha umutwe? Impamvu ni uko abakuru b'Ababayuda bari bazi neza icyo Yesu yashakaga kuvuga mu kwiyita 'Umwana w'Imana'. Urabona, Umwana w'Imana nawe aba afite 'ubumana'. Gutinyuka kwemeza ko afite kamere imwe n'iy'Imana (muri make, kuba ari Imana nawe), byari kirazira ku bakuru b'Ababayuda; niyo mpamvu bamusabiye igihano cyo gupfa, nkuko Abalewi 24:15 habitegeka. Abaheburayo 1:3 habisobanura neza cyane: 'Uwo kuko ari ukurabagirana k'ubwiza bwayo n'ishusho ya kamere yayo'.
Urundi rugero twarubona muri Yohana 17:12, aho Yuda yiswe 'umwana wo kurimbuka', kandi Yohana 6:71 hatubwira neza yuko Yuda yari mwene Simoni. Ni ukubera iki se muri Yohana 17:12 yitwa 'umwana wo kurimbuka'? Ijambo kurimbuka bivuga 'kuvaho, gusenyuka, gutakaza agaciro'. Yuda nubwo atari umuhungu w'uwitwa 'kuvaho, gusenyuka, gutakaza agaciro', ibyo byari indangagaciro y'ubuzima bwe. Yuda yari ukurimbuka kwigize umuntu.
Ni muri ubwo buryo rero na Yesu yari Umwana w'Imana. Umwana w'Imana aba ari Imana. Yesu ni Imana yigize umuntu (Yohana 1:1, 14).
Bivuga iki ko Yesu ari Umwana w'Imana?


text:
Ni ibiki byihariye Bibiliya ivuga ku Muhanuzi Daniyeli , N’ isomo abakirisito bamwigiraho ?
Buri wese azi Daniyeli ko yajugunywe mu rwobo rw’intare zari zimaze igihe zitagaburirwa. Gusa hari ibintu byinshi cyane bitazwi kuri Daniyeli, bifitiye isomo abantu. Bibiliya igaragaza ishusho ye uko yakoraga , uko yari umukiranutsi, uko yari umunyabwenge w’intwari bikaba byaratumye arokora ubuzima bw’abantu batari bakeya.
Reka twifashishe Bibiliya, kugirango dukore urutonde bwa bimwe mu byaranze Daniyeli, tubashe kumumenya neza.
1. Daniyeli yakomokaga mu muryango w’umwami Dawidi
Daniyeli yakomokaga mu muryango wa Dawidi wayoboye Isirayeli mu myaka ibinyejana byinshi byatambutse. (2 Abami 11:1–3). Gusa mu mwaka 605 mbere ya Yesu ingoma ya Dawidi yarimo ibibazo byinshi ,byari igihe cy’umwijima kuko abamukurikiyeho batubashye Imana.
Umwami Nebukadinezari yagose Yerusaremu, atwara ibintu byose by’agaciro byo mu nzu y’Imana, abijyana I Babuloni. Si ibyo byonyine yatwaye ahubwo yanyaze n’abana bo mu muryango w’Umwami kugirango bamukorere(Dan 1:3) kandi Daniyeli nawe yari umwe muri abo bana (Dan 1:6), ibi byabaye Daniyeli akiri ingimbi.
Nubwo Daniyeli yaturukaga mu muryango ukomeye kandi nawe yari umuhanga ariko yabikoresheje ahesha Imana ikuzo. Uziko bitandukanye cyane no muri iyi minsi kuko usanga abantu benshi bakoresha imbaraga n’icyubahiro bahawe n’Imana bakabihonyoza abato kuribo. Twige guhesha Imana icyubahiro nka Daniyeli.
2. Daniyeli yari umunyaburanga
Ntabwo ari buri wese wo mu muryango w’umwami wagiye Babuloni: Hagiyeyo gusa abari bafite uburanga kuko biri mu byo Nebukadinezari yagenderagaho ajya guhitamo mu bigaragara n’amaso (Dan1:4), Ku bwiza Daniyeli yarabahize.
Uziko bitangaje kuba abantu basigaye bashaka ubwiza bagamije kwikururira ababakunda, ndetse hari ababigira iturufu bagasenya ingo z’abubatse. Abantu bahindura ingendo,imyambaro kandi bisiga amavuta ahenze abahindura uko bataremwe, bagamije kwiremera igikundiro. Kwibukeko Imana data wa twese itarobanura abantu ku butoni mu mahanga yose uyubaha niwe yubaha(Ibyakozw 10:354). Uziko Samweli ajya gukoranya umwami mu muryango wo kwa Yesayi yashatse kureba ku buranga Imana ikamuhakanira(1samweli16:7 ), ikamubwirako yo yitegereza umutima gusa. Imana ikeneye ko dukora isuku y’umutima kugirango duse neza mu maso y’Imana, duse nayo kuko iyo umubyeyi abyaye umwana udasa nawe ntibimunyura.
3. Daniyeli yari umuhanga n’umunyabwenge
Abo bari kumwe bamaze imyaka itatu bigishwa umuco n’ururimi rw’I Babuloni ariko Daniyeli na begenzi barushaga abo biganye ubwenge inshuro icumi kandi hamwe n’abarozi (Dan 1:20)
Ubwenge bwa Daniyeli bwatumye amenyekana arakundwa cyane mu gihe cye. Kuko ubwo umuhungu wa Nebukadinezari yabonaga ibiteye ubwoba,Umwamikazi yamurangiye Daniyeli ko ariwe uzamufasha gusobanukirwa ibyo yari yarose, amubwirako afite ubwenge no kwitegereza n’ubuhanga(Dan5:11)
Daniyeli agenda agaragara mu bindi bitabo bya Bibiliya kubera ubuhanga n’ubumenyi,Ezekiyeli yaramwirase(Ezekiyeli28:3),
Kugera uyu munsi Daniyeli ni ikitegererezo, kandi no mu gitabo cy’Abaheburayo yibandwaho cyane mu by’ubwenge kurusha uko bavuga Salomo.
Uziko bitangaje kuba hari abantu bajya gushaka imbaraga z’abakonikoni kandi bashaka kuzikoresha mu nzu y’Imana ngo abantu babemere ariko tubonye Imana ubwayo ariyo itanga ubwenge bwo kwitegereza no kumenya. Uziko Imana igirira umuntu ibambe ikamuha ku mpano zayo, ntazajye azikoresha ayihesha icyubahiro ! cyangwa yagira gato amenya akabyiyemera nk’uwabyishyiriyeho, yaba abaye umuhanzi akivuga ibigwi ukagirango yaba yarafatanyije na Dawidi gucuranga ubwo yacurangaga imyuka mibi ikava muri Sawuli.
Impano yose watunga y’Imana ukazayikoresha mu nyungu zawe, ntaho bitaniye no kwiba ibyo wacungishijwe, nta kabuza urabiryozwa kuko uba unyereza umutungo utari uwawe.
4. Daniyeli yari afite umwihariko wo gusobanura inzozi
Muri Bibiliya harimo inzozi nyinshi cyane , zimwe muri izo ni amabwiriza yoroshye avuye ku Mana. Izindi ni inzozi zigoye cyane kuzumva no kuzisobanura.
Igihe umuntu ahuye n’urusobe w’inzozi, hari inzira zimwe, izo nzozi zishobora gusobanurwamo:
1. Kuba byisobanura muburyo bworoshye
2. Kubona umuntu agusobanurira mu nzozi
3. Gushaka umuntu ubisonukiwe akagusobanurira
Daniyeli ibyo byose byari bimurimo uko ari bitatu, Yagiraga ubwenge bwo kumenya ibyerekanywa byose no gusobanura inzozi(Dan 1:17) kandi yariwe muntu wenyine washoboraga gusobanura inzozi ziteye ubwoba Nebukadinezari yarose hamwe n’umuhungu we Beshezari (Dan 2:27,30, 4:4-9, 5:15-17). Daniyeli nawe ntabwo yashoboraga gusobanura inzozi zose kuko nawe hari izo yarose ziramunanira akoresha buriya buryo bwa kabiri (Da 7:15–16).
5. Gukiranuka kwa Daniyeli kwaramenyekanye
Daniyeli yahisemo kutiyandurisha ibyo kurya by’umwami ubwo yageraga i Babuloni(Dan 1:8) . Daniyeli yakomeje gusenga no bihe bitamworoheye ubwo bashakaga ku mutegera ku Mana ye (Da 6:13), yakomeje gukiranuka bituma Imana ihererwa ikuzo mu kwihangana kwe.
Ibyiringiro yarafite byamwongereye kubahwa, mu gitabo cya Ezekiyeli 14, Imana ikoresha Daniyeli, Nowa na Yobu nk’ingero z’abagabo bakiranukiye Imana kukigero cyo hejuru? ( Ezekiel 14:12–23.)
6.Bibiliya igaragaza Daniyeli nta kizinga afite
Aburahamu yakoze ikosa ku muja we Hagari
Mose yacumuriye ku rutare
Dawidi yasambanyije umugore wabandi, yica na Uriya abandi bakiranutsi babiri ni Nowa na Yobu mubo Bibiliya ivuga ariko Nowa yambaye ubusa amaze gusinda(Itang 9:21) na Yobu yaratuye kubera uburyo yavuze Imana (Yobu 38:2; 42:1–6), ariko Daniyeli nta kibi Bibiliya imuvugaho gusa Daniyeli yari umwiringirwa nta mafuti cyangwa ibicumuro byamugaragaragaho(Dan 6:4-5)
7. Daniyeli yari umukuru w’abanyabwenge bose b’I Babuloni
Daniyeli amaze gusobanura inzozi za Nebukadinezari , yagizwe umutware w’abanyabwenge (Dan 2:48,4:9, 5:11). Kubera kubana n’Imana ibyananiye abakoninikoni n’abapfumu Daniyeli yarabishoboye .
Kubana n’Imana ni byiza cyane kuko bihesha umuntu gutunga amakuru yizewe kandi avuye ku Mana, akabasha kugirira abantu b’Imana umumaro.
8.Daniyeli yabaye umuyobozi ku ngoma z’abami bane ba Babuloni
1. Ku Ngoma ya Nebukadinezari, Daniyeli yasobanuye inzozi (Dan2:48)
2. Ku Ngoma ya Belushezari, Daniyeli yasomye ibyari byanditswe ku nsika (Dan5:29)
3. Ku Ngoma ya Dariyo, Daniyeli yatonnye ku mwami kurusha abandi batware bose (Dan 6:1–3)
4. Ku Ngoma ya Kuro , Daniyeli yaguwe neza (Dan 1:21; 6:28)
9. Daniyeli yahimbwe Beluteshazari
Izina Daniyeli risobanurako Imana ariyo mucamanza ariko Abibaburoni bise Daniyeli Beluteshazari, kuko Bel yari ikigirwamana cyabo , Bahise bamurindisha Beli (Dan 4:8).
Daniyeli yabanye n’Imana mu bihe bitandukanye kandi arayubahisha. Ntiyahindutse Yazamuwe mu ntera icyubahiro cy’Imana kuri we kirazamuka. Yabaye mu bihe by’ingorane ntiyacika intege, Ubwiza bw’Imana bubana nawe kugeza apfuye ashaje.
Nkwirije kuzomatana n’Imana, nta gihombo bitera
Ismael @agakiza.org


text:
Kigali: Ubucuruzi bwa Telefoni zibwe buri mu marembera
Abagurishirizaga telefoni zakoze ahazwi nko ku Iposita mu Mujyi wa Kigali bavuye mu muhanda bajya gukorera ahantu hazwi, baniyemeza ko telephone z’inyibano zizajya zifatwa.
Babivuze kuri uyu wa 27 Ukuboza 2017, ubwo bamurikiraga ubuyobozi icyumba kinini bikodeshereje bagiye gukoreramo kiri hafi y’aho bakoreraga.
Ibi ngo babigezeho nyuma yo kwibumbira muri koperative bise ‘Ikoranabuhanga n’iterambere kuri buri wese’, aho bavuga ko bizabarinda gukora badatuje kuko bakoreraga ahantu hatemewe.
Perezida w’iyo koperative, Hakizimana Isaï, avuga ko ubu bagiye gucururiza ahantu hizewe ndetse na telefone zigurishwa zikazajya zandikwa hagamijwe kurwanya icuruzwa rya telefoni zibwe.
Yagize ati “Ubundi twakoreraga mu kajagari, tugura telefone uko twiboneye zirimo n’inyibano. Ariko ubu tugiye gukorera hamwe, buri telefone izajye yandikwa mu gitabo n’indangamuntu y’uyizanye bityo havutse ikibazo tumubone bitagoranye. Tugiye gukorera mu mucyo”.
Mugenzi we ati “Mbere twacuruzanyaga igihunga kuko abashinzwe umutekano baturwanyaga, umuntu akaza ku kazi atazi ko ari butahe. Ubu rero tugiye gukorera ahantu heza, nubwo umuntu yakunguka make ariko atekanye biruta menshi y’umuhangayiko wa buri kanya”.
Iyo koperative imaze amezi atatu ishinzwe ifite abanyamuryango 250, bakaba barakusanyije amafaranga angana na miliyoni eshanu, ari na yo bafasheho ayo gukodesha aho bazakorera andi ngo bazayakoresha indi mishiga.
Uwari uhagarariye ubuyobozi bw’Umujyi wa Kigali, Kanamugire Damascène, yabasabye kugira umwambaro ubaranga kugira ngo babatandukanye n’abazakomeza gukorera mu muhanda (abo yagereranije n’inyeshyamba).
Ati “Murasabwa gutangira gukora mufite umwambaro ubaranga kugira ngo inzego zishinzwe umutekano zizajye zibatandukanya n’inyeshyamba. Bizatuma abazakomeza gukorera mu muhanda bafatwa bakabihanirwa kuko binyuranije n’amategeko”.
Akomeza avuga ko kuba bagiye gukorera ahantu hazwi ari bwo bagize ijambo, ku buryo hagize n’icyo bifuza ko ubuyobozi bwabafasha cyakumvikana vuba.
Umuyobozi wa Station ya Polisi ya Nyarugenge, CIP Mark Minani, na we yavuze ko aho abo bacuruzi bimukiye hari hakenewe kuko bagiye gukorera ahantu hari umutekano bitandukanye na mbere, bityo ngo bakore ntacyo bikanga, bunguke biteze imbere.


text:
Iyi hoteli yari inafite umwihariko w’aho abanyamahanga bamenyereye gukiniramo urusimbi rugezweho ruzwi nka ‘Casino’, kuwa 22 Kamena 2016, Umujyi wa Kigali watangaje ko wakemanze ubukomere bwayo, urayifunga by’agateganyo, uha ikigo cyitwa ‘St Joseph Engineering Company’ imirimo yo kugenzura ugukomera kwayo.
Iki kigo gifite inzobere mu bwubatsi cyakoze raporo, kiyishyikiriza Umujyi wa Kigali muri iyi minsi, nawo mbere yo kuyakira ugira icyo uyivugaho.
Mu kiganiro cyihariye na IGIHE, Umuyobozi ushinzwe imiturire n’imyubakire mu Mujyi wa Kigali, Mugisha Fred, yasobanuye aho bigeze ngo iyi nyubako ibe yafungurwa, cyangwa hagira ikindi cyemezo gifatwa.
Yagize ati“Byarakozwe, St Joseph barabizana kugira ngo abatekinisiye bacu barebe ko bakoresheje inzira zisabwa zose, ko nta kibazo koko… Bari bayigaragaje ko nta kibazo ku miterere, ariko Umujyi wa Kigali utanga inama nke z’ibyo bagomba kugaragaza na none kugira ngo hafatwe umwanzuro. Ubu bari batarabizana.”
Mugisha yatangaje ko nta gihe ntarengwa cyatanzwe ngo ikigo cya St Joseph kibe cyatanze raporo ya nyuma, ikurikira ibyo cyari cyazanye cyerekana ko iriya hoteli ikomeye nta kibaza yateza abayigana.
Nubwo ifungwa by’agateganyo hari hatangajwe ko hagenderewe ku gusuzuma ubukomere bwayo, Mugisha yakomeje avuga ko atari byo gusa, igikuru cyari no gusaba gushyira mu bikorwa igishushanyo mbonera.
Yagize ati “Tumwandikira twamubwiye ko bidahuye n’igishushanyo mbonera.” Aha asobanura ko kabone nubwo raporo ya St Joseph yakwemeza umwanzuro ntakuka ko ubukomere bwa Top Tower ari nta makemwa, ntibyayiha kongera gukora.
Umujyi wa Kigali uvuga ko bicaranye na nyiri Top Tower Hotel, yerekwa ibikenewe, hakorwa imbanzirizamushinga iganisha mu kujyanisha n’ibiteganywa n’igishushanyo mbonera cy’Umujyi wa Kigali.
Mugisha ntiyasobanuye byinshi ku mushinga w’uko iyi nyubako yazavugururwa, yavuze ko ikibanze ari ukubahiriza ibisabwa. Agaragaza ariko ko mu biteganyijwe muri kiriya gice cya Kimihurura, ibikorwa bya Hotel byemewe.
Atanga urugero, Mugisha yavuze ko mu kureba ko hubahirijwe igishushanyo mbonera harebwa niba hateganyijwe nk’inzu y’amagorofa 12, niba ari hoteli ikenewe hariya hakarebwa ko ifite imyanya ikwiye, niba ubutaka bwarakoreshejwe neza mu kibanza inyubako iteretsemo, niba aho igomba kuba ifatira ku muhanda hahagije n’ibindi.
Ibikenewe byose Umujyi wa Kigali uvuga ko wabimumenyesheje, kandi ko ukeka ko ari byo nyirayo ari kubahiriza. Mu gihe azuzuza ibyo asabwa, akaba ari bwo yazongera gukora.
Ku Kuba niba inyubako ya Top Tower Hotel yazaguma uko iteye ubu, Mugisha yagize ati“Ibyo simbizi kuko biterwa n’amahitamo ye, ashobora kuyongera, ashobora kuyivanaho, biterwa nawe nyir’ikibanza [uko byitwa iyo bitujuje igishushanyo mbonera], biturutse ku ndoto ze n’ibyo ashaka niwe utwereka indoto ze akazubakamo ibijyanye n’igishushanyo mbonera.”
Yerekana ko ubu nka KBC ituranye n’iyi Hotel iri kuvugururwa, n’ibindi bibanza bikaba bigomba kubahiriza igishushanyo mbonera.
Umujyi wa Kigali uvuga ko atari Hotel Top Tower gusa yasuzumwe, n’izindi nzu zose zikemanzwe ugukomera zirapimwa, by’umwihariko ku zubatswe kera.
Inkuru bifitanye isano : Hotel Top Tower yafunzwe, harakemangwa ugukomera kwayo


text:
Abaturage barakangurirwa gutura ahabigenewe hadashyira ubuzima bwabo mu kaga, kandi bakirinda imyitwarire yose ishobora gutuma bibasirwa n’ibiza.
Minisitiri ushinzwe imicungire y’ibiza n’impunzi, De Bonheur Jeanne d’Arc, yahaye ubu butumwa abaturage b’Umurenge wa Mbuye ku wa kane tariki ya 20 Nzeri 2018, ubwo habaga igikorwa cyo kugeza amabati ku miryano 50 yo muri uwo Murenge yasenyewe n’ibiza by’imvura idasanzwe yaguye mu mezi abanza y’uyu mwaka wa 2018.
Minisitiri De Bonheur yasabye kandi abaturage ko igihe bubaka bajya bita ku kuzirika neza ibisenge by’amazu bakabikomeza.
Yababwiye ko kuva aho imvura y’umuhindo w’uyu mwaka intangiriye kugwa, mu gihugu hose abantu 11 bamaze guhitanwa n’ibiza, barimo icyenda bazize inkuba, abasaba kwirinda kugama imvura mu nsi y’ibiti, bakirinda n’ibindi byose bishobora gukurura inkuba.
Umuyobozi Mukuru wa KCB, Ishami ry’u Rwanda, George Odhiambo, yavuze ko KCB ihora yifuza ko abaturage bakorana na yo bahorana umutekano n’ubuzima buzira umuze, bityo iyi banki ikaba itarashoboraga kurebera mu gihe hari abatagira aho bakinga umusaya kubera ibiza, kandi kuba heza ari kimwe mu by’ibanze ikiremwa Muntu gikenera.
Ati “KCB nka banki y’abaturage twakozwe ku mutima n’ibyabaye ku baturage bo mu Karere ka Ruhango kimwe n’ab’ahandi hose mu gihugu, maze twiyemeza kugira icyo dukora. Ni muri urwo rwego rero twatanze aya mabati.”
Umuyobozi w’Akarere, Habarurema Valens yashimiye uburyo MIDIMAR idahwema kuba hafi y’abahuye n’ibiza muri rusange, anashima ubu bufasha bwagenewe imiryango 50 yasenyewe n’ibiza yo mu Murenge wa Mbuye.
Yagaragaje kandi ko imvura idasanzwe y’itumba rishize yasenye inzu 741 mu Karere ka Ruhango, kandi ko abenshi mu basenyewe bamaze kubakirwa binyuze ahanini mu bikorwa by’umuganda w’abaturage, no muri Gahunda y’ibikorwa by’Ingabo z’Igihugu mu iterambere ry’abaturage.
Igikorwa cy’uyu munsi kiri mu rwego rwo gukomeza gukemura ikibazo cy’isenyuka ry’amazu ryatewe n’ibiza. KCB ikaba yageneye Umurenge wa Mbuye amabati 1500 n’ibiro 360 by’imisimari, byose bifite agaciro ka miliyoni zikabakaba 12.
Akagali ka Gisanga kabereyemo iki gikorwa gafite abaturage batandatu bamaze gusakariwa inzu bubakiwe mu rwego rwo kubafasha kongera kubona aho baba nyuma y’ibiza byabasenyeye amazu yabo.


text:
Posted at 1:54 am by Aline Nzabonimpa, on September 12, 2018
Reka ntangire mvugako ubukwe ari ikintu cyiza pe! Aho ntawabihanaka, noneho bikarushaho kunezeza iyo bigenze uko banyiri kubukora babyifuzaga ndetse nababaherekeje bose bagataha bizihiwe. Gusa Continue reading →
Posted at 5:01 am by Aline Nzabonimpa, on May 15, 2018
Ntugihabwa intebe mubandi bagabo ngo mwungurane ibitecyerezo, ibyo uvuze ntagaciro bigihabwa muri rubanda, mbese murugaga rw’abitwa abagabo ntucyibarirwamo yemwe hariho nabasigaye bakwita Continue reading →
Posted at 3:30 am by Aline Nzabonimpa, on May 1, 2018
Ndakubona ntukirya ntukiryama, uricara ubunza imitima, mbese urahangayitse bikomeye! ntuhangayikishijwe n’amashuli yawe, ntuhangayikishijwe n’akazi wifuza kuzakora ndetse n’uko uzakageraho, ntarubyaro uhangayikiye kuko uracyari ingaragu, ahubwo uhangayikishijwe n’igituma Continue reading →


text:
Ubuhamya bwa Esther IKIREZI Imana yarinze afite amezi 8, nyuma imukorera ubukwe ari impfubyi (Igice 4)
Twarangije igice cya gatatu cy’ubu buhamya, Esther atubwirako bari bagiye kumubaga umutima. Muri iki gice cya kane Esther agiye kutubwira ibyakurikiyeho ndetse n’ubundi buzima yabayemo bwo kugenda aba mu ngo nyinshi n’uburyo yakomeje kubana n’Imana.
Ndi mu nzira njyenda mvuye gufata ikizami cya nyuma ijwi ryaraje rirambwirango ninjire mu rusengero ntibuka izina ryarwo. Urwo rusengero rwabaga imbere y’ikibuga cy’indege umanuka usa nujya mu Kajagari . Ngeze mu rusengero nasanze bariguhimbaza, narimfite n’impapuro narinkuye kwa mu ganga , niteguraga kubagwa umutima . Nasanze umugabo afashe indangururamajwi (Mirophone ) agiye gusenga ajya mu mwuka aravuga ati “ ijwi ry’Imana riramubwiye, nkubwire ko nta cyuma kibaga kizigera kikugeraho” nahise ndira kuko naburaga ibyumweru bibiri ngo bambage , yongera ambwirako Imana imubwiyengo ntabwo ijya ikiranirwa ngo yibagirwe imirimo, atondora amasengesho nagiye nsengera mu buriri, muri tuwarete.
Amaze kubimbwira nahise nizerako Imana inkijije , ikibabaje nuko Imana ivugana n’abantu ntibahite bizera. Najyaga nikubita hasi ngahwera, iyo numvaga urusaku nabwo narahweraga, baribarambwiyengo njye nsoma ibitabo birimo inkuru zisekeje ariko ntibyankundiraga kubera ubuzima bubi narindimo, nahise nsubira kuri wa muganga wajyaga unkurikirana mubwira ukuntu mpuye n’Imana kuko yariyarambwiyeko ari umukirisito, Imana izamuhe umugisha yangiriye neza.
Maze kumubwirako nahuye n’Imana ikambwirako inkijije, bahise bamfata ibizami, aho kwa mu ganga I Kanombe, basanga nta ndwara y’umutima nkirwaye, bahita bankura ku rutonde rwabazabagwa, abaganga bahita bahamagarana bakambaza uko byagenze ndabibabwira, barangije bansabako imiti narimfite mu rugo mpagarika kuyinwa, uko niko nakize umutima nsigarana ikibazo cy’umugongo kandi niyo umugongo wamfataga ndi mu nzira nahitaga mpagarara nkananirwa kugenda nkaryama aho ngeze ariko Yesu yakomeje kubana nanjye .
Narize rero ngera mu wagatanu nkiri muri rwa rugo imirimo ikomeza kumvuna , ndakomeza ngera mu mwaka wa gatandatu. Hari umuntu umwe ukomeye muri iki gihugu ababyeyi be baje gutura hafi y’urwo rugo biba ngombwa ko bamenyana naho nabaga mbere y’abandi bose. Burya koko icyo uzaba kirakurindira ntabwo ukirindira kandi usibyeko satani n’abadayimoni bisaza nabo barabiziko ibyo Imana yibwira kutugirira ari ibyiza ntabwo ari ibibi. Mama wuwo muntu ukomeye mu gihugu sinjya nkunda kumuvuga, yagize ikibazo cy’ukuntu abona nkora imirimo ivunanye kandi ndi umwe, ntagira igihe cyo kuruhuka nduhuka nagiye ku ishuri . Yakurikiranye amakuru yanjye arayamenya nuburyo nageze muri rwa rugo hanyuma asabako bazajya bampa uruhushya nkamusura , bagiye bampa uruhushya ngasura uwo mu mama bigezeho mubwira ubuzima bwanjye. Yaje kumbwira ijambo rikomeye ambwirako nziga. Uwo mu mama yaje kumpuza n’umwana we amubwira ikibazo mfite kuberako uwo mwana we yari umuntu mwiza kandi ukomeye ufite amafaranga ntiyambajije ibintu byinshi, Icyo yambajije ni kimwe, yambajije niba nzi papa na mama wanjye mubwirako ntabazi, ansabako nzishakira amazina y’ababyeyi kuko ariyo naribuzakorereho ibizamini bya Leta nka nayafatiraho irangamuntu ndetse nkayifashisha mu myirondora naributange mu muryango yariyanshakiye wagombaga kunyishyurira ishuri.
Naratashye ndasenga numva binjemo ko nita papa Bizimana, narimfite umwana twiganaga witwaga Dominiko yaritondaga, akampora bugufi , yabona mbabaye akambaza icyo nabaye. Ibyo byatumwe nita papa Bizimana Dominiko, amazina ya mama nafashe aya wa mubyeyi wantoraguye. Najyaga nsenga ijwi ry’Imana rikambwirango abafite umuryango mbabeshaho, abadafite umunani mbabeshaho, abadafite gakondo mbabeshaho, Nkayoberwa ibyo ari byo. Narangije amashuri abanza mfite ikizere cy’uko nzakomeza kwiga segonderi . Wa mugabo yaje kumfasha mbona ikigo njya kwiga nubwo hamwe nabaga baribaranze ko nkomeza kwiga gusa ntibyabahira. Natangiye kwiga muri segondere nkomeza gusenga ariko ndi umudive nabwo ijwi ryaje kuza rirambwirango jya mub’abapantekote, nahise nza ku muhima muri ADEPR baranyakira nahaje nabwo ari ijwi ry’Imana rihanyohereje. Naratashye nsubira mu rugo ubwo narinsigaye mba hahandi bamfashije kwiga kandi hari mu bakire, ngezeyo ijwi ry’Imana riransanga rirambwira ati” va hano usezere kuko nashakaga kukwerekako mu kubuko kwanjye harimo ibyiza n’ibibi, burya mu kuboko kwanye ntihari umubabaro gusa haba n’umunezero” kuva ubwo nabwo menyako mu kuboko kw’Imana habamo ibiryohera n’ibisharira. Harica, hagakiza, hashyira ikuzimu hagakurayo. Maze kumva iryo jwi narabasezeye kandi sinarimfite aho njya, nshimira uwo muryango uburyo wamfashije, hanyuma ndabasezera .
Kuberako byari mu mugambi w’Imana wa mu mama ntiyigeze ambaza aho ngiye. Maze gusezera naragiye ndara mu mugano wa hantu hitwa kuri victory church mu nsi y’umuhanda. Icyo gihe narimfite nk’imyaka nka cumi n’itatu cyangwa kumi n’ine . Navuye aho mu gitondo njya iwabo w’umwana twarituziranye witwaga funny babaga mu Busanza ngezeyo ndahibera bari abakatorike , igihe kigeze ijwi nabwo rizakumbwira kuhava. Narahavuye njya gucumbikirwa Kiruhura, uwo mu muntu narinarahujwe nawe n’umwana twiganye mu ndiza . Uwo mu mama wancumbikiye aho kiruhura nawe yamfashe nabi cyane ariko ndihangana. Nubundi Yakobo yaranditse ngo kwihangana gutera kunesha , kunesha kukazana ibyiringiro ubwo buzima bwose nabayemo sinisigaga. Iyo nisigaga nisigaga ubuto ariko Imana ikampa ubwiza iyo umuntu atinze imbere y’Imana ahakura ubwiza , Imana irampisha ntawamenyagako nisigaga ubuto n’amamesa. Ntagihe nigeze ngira cyo gukururana n’abasore kuko numvaga nkwiye kurinda ubuhamya bwanjye ko ndi umukirirsito.
Urwo rugo narubayemo ndwigiramo, nkubitwa n’ubuzima nagiye mba mu ngo hyinshi aho mbaye icyumweru akanyohereza ku wundi, aho mbaye ukwezi nawe akanyoherereza undi gutyo ngutyo abantu barampererekanya ariko ndihangana. Nubundi Iyo Imana yemeye ko wicwa n’inzara iba izakugaburira nawe ukamara abandi inzara, iyo Imana igucishije bugufi iba izagushyira hejuru, iyo ubuze aho kuba iba izahaguha,Ijambo riravugango hamwe n’ibitugerageza Imana ijya iducira akanzu. Hari igihe nageraga mu rugo rw’umuntu ntamuzi mwohererezwe na runaka ariko nkihangana Imana ikambwirango ninitotombaza nzasibira kuko ariyo yanyigishaga, ikambwirako impamvu iri kunyigisha ari ukugirango nzigishe abandi, nkibaza ukuntu nzigisha abandi nkumva simbyumva. Nkomeza kuba mu ngo zabantu ngereranyije zarenga nka mirongo ine.
Izo ngo z’abantu nta n’umwe twatandukanaga dutonganye , yarambwiraga ngo ubushobozi bubaye buke , akanyoherereza undi kandi akanyohereza akinkunze ku buryo aho anyohereje azansura, ariko nta numwe wagiraga igitekerezo cy’uko nambaye ubusa anyambike muri abo banatu bose . Nambaraga ari uko nagiye mu cyumba cy’amasengesho,umuntu umwuka wera akamukoraho reka ariko mbivuga kuberako muri kamere y’umuntu nta kiza kimuvaho buriya ngukoreye ikintu kiza ni Imana ishatseko kincamo bivuzeko mbaye itiyo yicyo Imana ikugambiriyeho. Muri kamere ya muntu turikunda, twumva ibintu byose twabyikubira . N’umwenda w’imbere nawugurirwaga na rubanda ariko aho mba ntawabitekereza ntawangurira na silipa. Mba aho Kiruhura naje kumenyana n’umwana w’umukobwa waririmbaga muri korari I Nyarugenge muri Adepr, ampuza nundi mukobwa mugenzi we bari abaturanyi hariya ku Muhima, uwo mukobwa arakunda, yabanaga na se wabo. Icyo gihe nakundaga gutinda imbere y’Imana nubwo narimpfubyi ariko numvagako Imana izakora igitangaza nkabona umuryango.
Nakundaga kugendana n’ijwi ry’Imana rikanyobora ntabundi burere nigeze mparwa kuko ntagize aho narerewe kubera guhora bampererekanya, nagiye nigishwa imico itandukanye ariko umwuka wera yaranshoboje akajya anyigisha uko nkwiye kwitwara mu bantu. Nakomeje gufatikanya kwiga no kugenda mba mu ngo kandi kuko narimfite umuryango unyishyurira ishuri , wampaga n’ibikoresho icyo ntabonye ngatuza. Hari aho nabaga bajya kunyirukana umwuka wera akabimpishurira bikajya kuba mbizi. Nubwo nabaga muri ubwo buzima ariko Imana yajyaga imbwirako ntazaruha, ikambwirako indinze umuruho, ikambwirako nzaba mama w’abana benshi abo nabyaye nabo ntabyaye, ikambwirako impamvu irikunyuza mu ngo nyinshi ari ukugirango nzamenye uko nzakira abo nzarera.
Tuzakomeza ubuta mu gice cya Gatanu Twumve uko Esther ageze mu mwaka wa kabiri segenderi yatekereje kwiyahura akoresheje umuti wica imbeba ariko Imana ikinga ukuboko. Nyuma Imana imwubakira urugo.


text:
Abaturage bo mu Karere ka Musanze mu Murenge wa Kinigi no mu nkengero zaho, kuri uyu wa mbere bataramanye na bamukerarugendo, amatorero n’abahanzi batandukanye mu rwego rwo kwitegura umunsi wo Kwita Izina abana b’ingagi uzaba kuri uyu wa kabiri tariki ya 1 Nyakanga.
Iki gitaramo cyatangiye ahagana saa kumi n’ebyiri z’umugoroba, cyitabiriwe n’abaturage benshi bari ku kibuga cy’umupira cy’umurenge wa Kinigi.
Mu bahanzi bagaragaye muri iki gitaramo, harimo amatorero abyina Kinyarwanda, abavuga (...)
Abaturage bo mu Karere ka Musanze mu Murenge wa Kinigi no mu nkengero zaho, kuri uyu wa mbere bataramanye na bamukerarugendo, amatorero n’abahanzi batandukanye mu rwego rwo kwitegura umunsi wo Kwita Izina abana b’ingagi uzaba kuri uyu wa kabiri tariki ya 1 Nyakanga.
Iki gitaramo cyatangiye ahagana saa kumi n’ebyiri z’umugoroba, cyitabiriwe n’abaturage benshi bari ku kibuga cy’umupira cy’umurenge wa Kinigi.
Mu bahanzi bagaragaye muri iki gitaramo, harimo amatorero abyina Kinyarwanda, abavuga imivugo, abacuranga ibikoresho gakondo (iningiri n’inganga) hamwe n’umuraperi Jay Polly.
Bimwe mu byibanzweho mu ndirimbo n’ubutumwa bwatanzwe n’abahanzi muri iki gitaramo, harimo kwishimira ibyiza bagejejweho na pariki y’Ibirunga n’ingagi zicumbitsemo, ndetse bakanibukiranya kubungabunga pariki n’icyanya gikumiwe.
Mu ijambo umunyamabanga nshingwabikorwa w’umurenge wa Kinigi yagejee ku bari bitabiriye igitaramo, yashimiye abari aho bose maze akangurira abaturage bose kuzitabira umunsi nyirizina wo kwita amazina abana b’ingagi bavutse.
Ni ku nshuro ya 10 mu Rwanda haba umuhango wo kwita Izina. Kuri iyi nshuro, hateganyijwe kwita izina abana b’ingagi 18 barimo uvuka ku ngagi yitwa Byishimo nayo iri mu ziswe amazina binyuze muri uyu muhango.
Umuhango wo kwita Izina ku nshuro ya 10 mu Rwanda uteganyijwe gutangira saa mbiri za mugitondo kuri uyu wa 1 Nyakanga mu Kinigi mu Karere ka Musanze.
Amafoto yo muri iki gitaramo:
Hari ba Mukerarugendo baraye i Musanze
Uyu musaza ari gucuranga inanga.
Hari imbyino z'amoko menshi
Intore zitaraka
Jay Polly yaririmbiye abari muri iki gitaramo.


text:
Boliviya
Boliviya (izina mu cyesipanyole : Plurinational State of Bolivia ; gikecuwa : Bulivya Mamallaqta ; kinyayimara : Wuliwya Suyu ) n’igihugu muri Amerika y'Amajyepfo. Umurwa mukuru wayo ni Sucre, ariko inzubatsi nyinshi za reta ziri mu mujyi wa La Paz. Inkiko Nkuru y'igihugu iri i Sucre. Perezida wa Boliviya ni Evo Morales. Akurikira gahunda y'ingengabitekerezo ya gisosiyarisiti. I La Higuera, igiturage mu hagati y'igihugu, Ernesto Che Guevara yishwe muri 1967 n'abasirikare b'abanyaboliviya. Abanyaboliviya bafite amoko make.


text:
Iri shuri rya “I Promise” ryatashywe ku wa 30 Nyakanga 2018, rizibanda ku nyigisho zifasha kwiteza imbere no kugenzura ibyiyumviro by’abana bo mu mujyi wa Akron muri Ohio, LeBron akomoka.
I Promise yubatswe ku bufatanye bw’Umuryango wa LeBron James Family Foundation n’Ikigo gifasha abanyeshuri muri Akron kuva mu Ugushyingo 2017. Yatangiriye ku bana bagera kuri 240 basigaye inyuma mu myigire n’abafite ibibazo by’amikoro mu ngo zabo.
Amafaranga yakoreshejwe mu kubaka iri shuri, yavuye mu miguru 140 y’inkweto uyu mukinnyi yakinanye, zaje gutezwa cyamunara.
SB Nation yanditse LeBron James wigeze gusiba iminsi 83 ku ishuri ari mu mwaka wa kane, bitewe n’uko nyina yabaga kure y’umujyi kandi atagira imodoka imworohereza mu rugendo.
LeBron Raymone James Sr. yiyemeje gufasha abana mu gikorwa yavuze ko ari ingenzi kuri we, ashimangira ko ubuzima bwe bwahindutse.
Yagize ati “Byari bigoye. Rimwe na rimwe gutekereza ku mwana uri mu mwaka wa gatatu, hagati y’imyaka irindwi n’umunani, mu wa kane afite inshingano cyangwa ibimugose, nta mwana w’imyaka umunani n’icyenda ukwiye kunanizwa. Nari umwe muri abo bana, nzi ibyo banyuramo uyu munsi. Ibiyobyabwenge, ihohoterwa, imbunda, n’ibyo banyuramo byose nk’abana ndabizi.”
I Promise izatanga amasomo y’igihe kirekire ugereranyije n’umwaka w’amashuri usanzwe muri Amerika, hagamijwe kongera imbaraga mu masomo ku basigaye inyuma n’ibindi bibazo byo hanze y’ishuri. Izatanga serivisi zifasha abanyeshuri guhangana n’ibibazo by’ababyeyi babo n’indi mirimo ibarinda kumara igihe bicaye bikaba byabagiraho ingaruka. Iri shuri riteganya kwakira abanyeshuri bagera ku 1000 kugeza mu 2022.
Abazaryigamo bazatangirwa amafaranga y’ishuri, impuzankano, amagare na casque, gutwara abatarenga kilometero 3.2, guhabwa ifunguro rya mu gitondo na saa sita, kwishyurirwa amafaranga y’ishuri muri Kaminuza ya Akron ku babonye amanota meza ndetse ababyeyi bazahabwa utubati two kubikamo ibiryo.
LeBron yagize ati “Ndashaka ko abantu bamenya ko aba bana bagomba guhabwa amahirwe nk’abandi. Ni iby’ingenzi. Twe bakuru dufite inshingano zo kubabera abarimu, abajyanama, ibyitegererezo n’intwari, tubabera ingero. Aba bana ni ahazaza hacu, banafite indoto n’intego ngari kurusha Umujyi wa Akron, Leta ya Ohio, kuruta Amerika.”
LeBron yanateye inkunga gahunda ya “Wheels for Education”, yatangijwe mu 2011, iha abana ibikoresho by’ishuri, kwisanzura kuri mudasobwa n’ibindi bibafasha gutsinda.
LeBron w’imyaka 33, akinira Los Angeles Lakers, yagezemo avuye muri Cleveland Cavaliers muri Nyakanga 2018. Yatangiye gukina muri NBA ubwo yatoranywaga na Cleveland Cavaliers yo muri Ohio avukamo mu 2003 binyuze muri NBA draft. Yahawe igihembo cya MVP mu 2009, acyisubiza mu 2010, uwo mwaka ahita ayivamo ajya gukinira Miami Heat atanzweho miliyoni 110 z’amadolari ya Amerika.


text:
Amakanzu ya droite magufi y’akazi
Amakanzu ya droite magufi yo kujyana ku kazi ahora agezweho. Ni umwambaro rero mwiza kandi uba utanze amahoro mu kazi. By umwihariko ikanzu ngufi y’umukara ni umwambaro buri mudamu cyangwa umukobwa ukora yagombye kuba afite. amakanzu magufi ajyanishwa n’inkweto ndende cyangwa ngufi bitewe n’ibyo buri wese akunda. Dore moderi zitandukanye z’ayo makanzu.
Igihe ugiye ku kazi ushobora kwambara ikanzu ya droite igera mu mavi y’umupira ukomeye kuburyo itagushushanya uko uteye,ifite amaboko maremare kandi ikoze nka v mu ijosi.
Ku kazi kandi ushobora kwambara ikanzu ya cotton nayo ya droite ikwegereye,kandi ikaba idafite amaboko,ariko nanone itari nk’isengeri.
Nanone wakwambara ikanzu ya cotton ifite utuboko dtugufi kandi ngufi,ukayambara ugiye ku kazi,ukaba uberewe.
Aya makanzu yose ni amwe muri droite ushobora kwambara ku kazi ndetse no mu birori kandi ukaba wambaye imyenda yiyubashye.
agasaro.com
photo: curvesandconfindence


text:
GUTANDUKANA:UMUGORE
Umugore utarakunnye, bareba umuheha muremure n'ikinyabwoya, bakabyohereza iwabo, ngo nta muntu babahaye, bigatinda bakamusenda.
Ubundi, ngo bohereza inzoga iwabo irimo uruho cyangwa igikobokobo cyo ku mwanana, ngo berekanye ko umukobwa wabo ameze nk'uruho, nk'igikobokobo kirimo ubusa.
Umugeni basanze ari umugore yarasambanye, bareba inzoga imwe mu zo bajyana iwabo, bakayishyiramo ikinetenete, kikaba ikimenyetso cy'uko yaje ari umugore.
Ubundi bohereza inzoga iwabo irimo umuheha cyangwa ingingo y'ikibonobono igegennye imitwe yombi, ngo yatobotse hose.
Umugeni basanze yarasambanye, bohereza umuheha hamwe n'umuhuranyi w'isuka kwa sebukwe, ngo bamenye ko umukobwa wabo ari umusambanyi, byatuma batandukana.
Umugore utajya mu mugongo, bamwita impa, umugabo aramusenda kuko ngo atabyara.
Umugore utanyara ngo ni igihama, baramwanga, bakamusenda.
Umugore ugira mu nda ibyara hagahora hagonga, ngo akenya umugabo we, bigatuma umugabo amusenda.
Umugore utameze insya, baramusenda, kuko yitwa ikibugabuga; ngo akenya umugabo.
Umugore urwaye intinyi; iyo amaze kurongorwa, maze ntatume umugabo amukoraho, ntatume amwegera, agahunga akavuza induru, bagira ngo arwaye intinyi. Iyo bashaka ko akira, bamujyana mu ruganda, bakamwicaza aho bacurira, atandukanyije amaguru. Nuko ibishirira bikagwa imbere ye.
Umugabo na musaza we, ni bo bonyine baba bahari. Iyo birangiye, umucuzi ngo ni we umwenda, agakira ako kanya. Abadashaka ko umucuzi amwenda, baramugurira, umugabo akaba ari we umukiza. Uwo ni we mukobwa bita ikiremba.
IMIHANGO: Mgr Aloys Bigirumwami
IZINDI NKURU
Urukundo ni iki?
Amoko 5 y'Urukundo
Urukundo-Iyo Utakibona Akana ko mu Jisho!
Urukundo-Amayobera 6 y'Urukundo
Amategeko y'Urukundo
Kurambagiza Ni Iki?
Inkingi Zo Kubaka Urugo Ruhire I
Inkingi Zo Kubaka Urugo Ruhire II


text:
Umuririmbyi Israel Mbonyicyambu yavuye mu Rwanda ku munsi w’ejo tariki 27 Gashyantare, 2018 yerekeje i Burayi mu rugendo atifuza kuvuga ho byinshi.Ni nyuma y’uko akoze igikorwa cy’urukundo aho yubakiye umuturage inzu yo kubamo.
Yamenyekanye mu ndirimbo zo kuramya no guhimbaza Imana;azwi na benshi binyuze mu bihangano bye by’isana mitima.Yagiye mu gihugu cy’u Bufaransa aho azamara ibyumweru bitatu mu rugendo bivugwa ko ari urw’ivugabutumwa.
Yashyize ku rubuga rwa instagram ifoto yaherekeranyije amagambo avuga ko azagaruka vuba.Agiye i Burayi nyuma yo gutaha ku mugaragaro inzu yubakiye umuryango w’uwitwa Mucyo Eustache utishoboye uba mu mudugudu wa Buhororo mu kagali ka Kibenga, Umurenge wa Ndera, mu Karere ka Gasabo.
Mbonyi yemeje ko yavuye mu Rwanda
uwo mutima w’Impuhwe Imana iwugukomereze.


text:
Nyampinga w’u Rwanda 2012, Mutesi Kayibanda Aurore, yongeye kugaragaza ko agishenguwe n’urupfu rwa musaza Hirwa Henry avuga ko nubwo musaza we rukumbi yatabarutse ariko roho ye itapfuye kuko ahora aza mu ntekerezo ze.
Mu ntangiriro z’Ukuboza 2012 nibwo inkuru y’incamugongo yamenyekanye ko Hirwa Henry yitabye Imana arohamye mu kiyaga cya Muhazi mu Ntara y’Uburasirazuba.
Yabaye inkuru igoranye kwakira kuri benshi haba abavandimwe be, umuryango, inshuti ndetse n’abakunzi ba muzika nyarwanda muri rusange dore ko yari umwe mu basore bagaragazaga ejo hazaza heza mu itsinda rya KGB(Kigali Boyz).
Nyuma y’imyaka itanu Henry atabarutse, Miss Aurore avuga ko hari ibyishimo yabuze muri we ariko nanone yizeye ko bazongera kubonana.Avuga ko atibagiwe urukundo yamukandaga kandi ko azahora amuzirikana umunsi kuwundi.
Mu butumwa yanyujije ku rukuta rwa instagram, kuri uyu wa gatanu tariki ya mbere 2017 Nyampinga Aurore yongeye kugaragaza urukumbuzi afitiye musaza we.
Yagize ati "Imyaka itanu irashize tutari kumwe nawe (Hirwa Henry). Ndashima Imana yagukunze cyane, ndayishima ku buzima yaguhaye n’igihe yashimye ko tumarana nawe ku isi, wari uw’umumaro cyane. Ndashima kandi ndanezerewe ko wakoresheje neza igihe cyawe ugaragariza urukundo buri wese mwahuye. Ndishimye kandi nagize amahirwe yo gukurira iruhande rwawe no kukwigiraho. Ndagushimira kubw’urwibutso wadusigiye n’uyu munsi ntidushobora kugira ibihe byiza nk’ibyo twagize ugihari. Kimwe cyo wari umuvandimwe mwiza cyane ku isi, ukwiriye kugororerwa ijuru. Ndabizi ntabwo wari kuzishima umbonye ndira, ni yo mpamvu mpisemo kwishima no gushima ku byaranze ubuzima bwawe ku isi."
Ubutumwa bwa Miss Aurore
Hirwa Henry Wow yatabarutse afite imyaka 27 y’amavuko. Yavukiye i Bujumbura mu gihugu cy’u Burundi tariki 6 Kamena 1985, ku babyeyi be Kayibanda Ladislas na Mukazera Olive bamubyaranye n’abakobwa bane barimo na Miss Rwanda 2012; Mutesi Kayibanda Aurore, aba bakobwa bakaba ari nawe musaza wabo rukumbi bagiraga.
Yatabarutse tariki ya mbere Ukuboza 2012 ahagana mu masaha y’igicamunsi. Yari umusore wari uzwiho ubuhanga, kwicisha bugufi, kuba umunyarwenya no kugira urugwiro, yaguye mu kiyaga cya Muhazi aho yari yagiye gutemberera n’inshuti ze.


text:
Igitaramo cya Assoumpta Muganwa kizatera Imana gusatura ijuru igatanga imigisha kirabura iminsi ibarirwa ku ntoki
Yanditswe na
17 July 2018 saa 06:35'
Umuhanzikazi Assumpta Muganwa yateguye igitaramo cyo kuramya no guhimbaza Imana aho azaba amurika Album ye ya mbere yise ngo "Satura ijuru",muri iki gitaramo azaba ari kumwe n’abahanzi nka Aline Gahongayire, Tonzi ,Arsene Tuyi na Brian Blessed ,kikaba gisigaje iminsi itarenze itanu kuko kiraba kuri iki cyumweru taliki 22 Nyakanga 2018.
Ni igitaramo cyiswe "Satura Ijuru Live Concert " kikazanamurikirwamo Album ya mbere y’amashusho y’uyu muhanzikazi Assoumpta Muganwa. Iki gitaramo kizabera ku rusengero rwa New Life Bible Church ruri Kicukiro mu Kagarama ho mu mujyi wa Kigali tariki 22 Nyakanga 2018 kuva saa cyenda z’amanywa.
Umuhanzikazi Assoumpta Muganwa mu myiteguro y’igitaramo azamurikiramo Album ye ya mbere
Mu kiganiro na Assumpta Muganwa yavuze ko yateguye iki gitaramo agamije kubwiriza abantu ubutumwa bwiza bwa Yesu Kristu akoresheje impano ye yo kuririmba , asezeranya abazakitabira ko bazagihembukiramo.
Ati :” Buri wese Imana yamuhaye impano y’agaciro ngo ayikoreshe mu nyungu zayo. Njyewe iyo yampaye ni ukuririmba kugirango mwirize abantu ubutumwa bwiza bwa Yesu Kristu , abantu bamenye ukugira neza kwayo , abababaye bumve ibihangano nahawe bashire agahinda , n’abatarakizwa bamenye Yesu bamwizere kandi bakizwe bave mu byaha bya satani.”
Iki gitaramo kandi gifite insanganyamatsiko iboneka muri Yesaya 64:1-11 hagira hati :” Icyampa ugasatura ijuru ukamanuka, imisozi igatengukira imbere yawe nk’uko umuriro utwika inyayu ukatuza amazi, kugira ngo izina ryawe rimenyekane mu banzi bawe, amahanga agahindira imishyitsi imbere yawe.’’
Assoumpta asobanura nanone ko kwinjira muri iki gitaramo bitagoye kuko hazakoreshwa uburyo buzorohera buri wese ku buryo abantu bose bazabasha kucyizamo.
Menya byinshi kuri iki gitaramo
Assumpta azwi cyane mu ndirimbo ye Satura Ijuru , iyo yakoze mu rurimi rw’ikigande yise ‘ Tumusiinze ‘ n’izindi.
Kwinjira muri iki gitaramo ni ibihumbi bitanu ugahabwa DvD [ 5000 Frw ] , ibihumbi bitatu ku bantu babiri [ 2000 Frw ] ndetse n’ibihumbi bibiri ahasigaye hose [ 2000 Frw ].
Menya byinshi kuri iki gitaramo
Abantu b’ingeri zitandukanye barimo kugaragaza ko bazitabira iki gitaramo


text:
uyu mwana turigana ndincuti ye iyotuganiriye Cuba wunva ari umwana utekereza kure mwishuri aratsinda change pe turigana Rusumo High School mu 5 PCB namwigiyeho byinshi in role model wange pe
uyumwana nangenarimuzi Gus a I mana yamufashije nuwomugiraneza imanimuhumugisha
Mwamukoreye ubuvugizi nabi kuko mwimanyw contact ze nizo twaguhaye ntimwazimuhaye. Amarembo ye y'umugisha ntimwayarangaje cyane, anyway Sabin wa Norway Imana imuhe umugisha mwinshi numuryango we azakure agwije ubuhanga nubuhangange kunyungu ze bwite no kugihugu cya Norway kubyumwihariko nigihugu cye cy'inkomoko aricyo Urwanda.
Igitekerezo nuko mampa contact z'uwo muhungu nkazivuganira nawe azanyandikire kuri email anyibwire nzabyibuka haricyo namufasha uko cyangana kose
yoo bibaye byiza mwaduha namba ye.
Andika hanoinkuru yawe yari nziza ariko urigutinda Gutanga contact zuwo mwana. kugirango umuntu amenye uko yasaranganya n abandi, kdi hageze
Maniriho, ihangane wige murubwo buzima nanjye nitwa Maniraguha Jean de Dieu nize mubuzima bugoranye nkubwo bwawe, naje kugira amahirwe njya muri kaminuza, ndangiza ntuwa mbere mugihugu mu mibare, nubwo ntarabona akazi, cg scholarchip, ko meza ushyiremo imbaraga. nanjye nize mathematics, physics and chemistry muri secondaire.
Ndabona nta numero ze mwashyizeho ninza kuhanyura ndazimwaka nzibahe
mfite ibitabo bya physique nakoreshaga cyera nkiga, mwampa numero ye nkazabimugezaho kobyazamufasha.
Ndasaba Abanyamakuru b'igihe gushaka uburyo twafasha uyu mwana nawe Ni uwacu. Muduhereze contact cg mudufashe gushyiraho Foundation yo gufasha nabandi Bana bameze gutyo! Gusa duhere kuri Maniriho. Muduhuze kuko iyi nkuru yanyu yarangiye ntakintu mumufashije, mumushake muduhuze vuba amashuli ataratangira! Icyo tugiye gukora Ni ugu sharing iyi nkuru Ku mbuga nkoranya mbaga kd nziko bitanga umusaruro.
Oh God! Uyu mwana ni urugero rwiza mu buzima, umuntu wese yamwigiraho! Muduhe contact ye!
Mwangezaho you mwana nkaganira nawe. Akwiriye gufashwa.
nakomeze yige aduteye inkunga yokugira intego ikomeye yokwirwanaho ugamije kugira ahowigeza ntagusabiriza
nakomeze yige aduteye inkunga yokugira intego ikomeye yokwirwanaho ugamije kugira ahowigeza ntagusabiriza
Mwatubwira uko umuntu yafasha uy' umwana. Ndifuza kumwishyulira minerval y' umwaka wose.
@[email protected] inkuru yawe ni nziza indutira inkuru mwandika zivuga ba Jay pal, Ama G, Safi,Senderi, etc... Bwana Emm ugerageze udukorere indi nkuru uduha contact zuwo mwana. Amafr ajya mu mavubi yajya afasha abana nkabo kuko nibo kazoza ka Rwanda Rwa Gihanga
Uwaba amuzi yadufasha kumenya aho abarizwa neza nuwogushyigikita
Muvandimwe courage uzagerageze kuri byinshi ###inzozi zawe uzazigeraho rwose$$
Rwanda kora: n'abandi bakurebereho.
Ni gute mwanshyira en contact nuyu mwana? Mwampa no namubonaho


text:
Inyigo yakozwe n’uwo muryango muri Nyakanga na Kanama mu mwaka ushize wa 2016, ivuga ko abana bangana na 24% biga amashuri afashwa na Leta, ari bo bonyine bashobora gusoma igitabo bari mu rugo, nibura inshuro imwe mu kwezi.
Iyi nyigo ngo yakozwe mu midugudu 108 yo mu turere twose tugize igihugu mu ngo 2,600, ku bayobozi 209 b’ibigo by’amashuri, ndetse no ku bayobozi 419 b’inama z’ababyeyi.
Monique Abimpaye ushinzwe ubushakashatsi muri ‘Save the Children’ agira ati"Urwo rugero ni ruto cyane, abana bangana na 13% bagera mu mwaka wa gatandatu batazi gusoma ibitabo byo mu wa gatatu w’amashuri abanza".
Impamvu zibitera ngo ziraterwa n’uko ababyeyi bavuga ko nta gihe bafite cyo gufasha abana gusoma, ariko ngo hari n’ubukene bukabije mu ngo, butuma abana batabona ifunguro ntibabashe gutekereza neza.
Abimpaye asobanura kandi ko hari bamwe mu babyeyi bafite ubujiji butuma badatekereza gufasha abana gusoma, ndetse ngo hari n’ikibazo cyo kubura ibitabo bihagije.
Ku ruhande rwa Ministeri y’uburezi, Umuyobozi Mukuru ushinzwe ubumenyi, ikoranabuhanga n’ubushakashatsi, Dr Marie Christine Gasingirwa yasabye abanditsi b’ibitabo kwandika vuba kandi byinshi.
Umuyobozi w’Umushinga wiswe ‘Mureke Dusome’ wa ‘Save the Children’, Alex Alubisia avuga ko bateganije miliyoni 7.7 z’amadolari y’Amerika yagenewe guteza imbere umuco wo gusoma.
Abana bari mu kigero cyo hagati y’imyaka 6-13 mu mashuri yose abanza afashwa na Leta, ngo bazashyirwa mu matsinda kugira ngo bigishwe gusoma bari iwabo mu midugudu, mu gihe batari ku ishuri.
Alubisia avuga ko uyu mushinga uzahera mu kwezi k’Ukwakira k’uyu mwaka kugeza mu mwaka wa 2020. Save the Children ikavuga ko izakenera guhinduka kw’imyumvire y’ababyeyi kugira ngo bayifashe gukundisha abana gusoma.
Ibitekerezo ( 3 )
Akazi ka ministry na save the children bafatanije kazaduha umusaruro mwiza..
ibuye ryagaragaye ntiriba rikishe isuka
Byashoboka ko kutamenya gusoma ikinyarwanda kwabo byaba biterwa no kutiga neza kubera ikibazo cy’ibura ry’ibiribwa.Kuko hari ubwo umwana amara igihe kinini ataza kwiga ngo kubera ko iwabo nta ko bimereye ngo aba yajyanye nabo guca incuro.Bityo rero ndabona Leta ikwiye gufasha abana nk’abo batiga neza kubera inzara.
Muri Kigali ho hari imiryango ibuza abana kuvuga Ikinyarwanda. Ubu koko Ikinyarwanda ni igisebo? Koko?